GBE BUBU Albanian Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Ga German Haitian Creole Hiligaynon Hungarian Igbo Iloko Indonesian Italian Japanese Korean Lithuanian Malagasy Malayalam Mizo Moore Ossetian Papiamento (Curaçao) Persian Portuguese Romanian Setswana Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Venda Vietnamese\n“Fewuɖula enye wein, eye zidola enye aha muame, amesi wòmu la, madze nunya o.”—LODODOWO 20:1.\n1. Aleke hakpala la ɖe eƒe ŋudzedzekpɔkpɔ fia ɖe nunana nyui siwo tso Yehowa gbɔ la dometɔ aɖewo ŋui?\nNUSRƆ̃LA Yakobo ŋlɔ bena: “Nunana nyuiwo katã kple nunana blibowo katã la dziƒo wotso, tso kekeliwo ƒe Fofo la gbɔ.” (Yakobo 1:17) Ŋudzedzekpɔkpɔ ɖe Mawu ƒe nunana nyui gbogboawo ŋu ʋã hakpala la wòdzi ha be: “Enana gbe miena na lãwo kple agblemenuwo na amegbetɔwo ƒe ŋudɔwɔwɔ, ne woaɖe nuɖuɖu atso anyigba me. Wein doa dzidzɔ na amegbetɔ ƒe dzi, eye wònana eƒe mo zrɔ̃na lãlãlã wu ami; ke abolo doa ŋusẽ amegbetɔ ƒe dzi.” (Psalmo 104:14, 15) Wein kple aha muame ƒomevi bubuawo katã hã nye nunanawo tso Mawu gbɔ abe amagbewo, abolo, kple ami ke ene. Aleke wòle be míazã woe?\n2. Biabia kawo mee míadzro ku ɖe aha muame zazã ŋu?\n2 Ne wozã nunana lédziname aɖe ɖe mɔ nyuitɔ nu ko hafi wòɖea vi na ame. Le kpɔɖeŋu me, anyitsi ‘nyo,’ ke hã, “anyitsi geɖe nono menyo o.” (Lododowo 24:13; 25:27) Togbɔ be “wein vi aɖe” nono ate ŋu ade ame dzi hã la, ahamumu nye ŋkubiãnya gã aɖe. (Timoteo I, 5:23) Biblia xlɔ̃ nu be: “Fewuɖula enye wein, eye zidola enye aha muame, amesi wòmu la, madze nunya o.” (Lododowo 20:1) Gake nuka tututue nye ahamumu? * Agbɔsɔsɔ kae nye esi gbɔ eme? Nukae nye eŋuti nukpɔsusu si da sɔ?\n3, 4. (a) Nukae fia be Biblia meda asi ɖe ahamumu dzi o? (b) Nukawoe nye ahamumu ƒe afɔkuwo dometɔ aɖewo?\n3 Le blema Israel la, ele be woaƒu kpe ɖevi si nye nutsuɖula kple ahamula matrɔdzime wòaku. (Mose V, 21:18-21) Apostolo Paulo xlɔ̃ nu Kristotɔwo be: “Miagade ha kple ame aɖe, si ne woyɔnɛ be nɔvi, wònye ahasiwɔla alo ŋubiãla alo trɔ̃subɔla alo busubɔla alo ahamula alo adzodala la o; migaɖu nu kple nenem me sia hã o.” Edze ƒã be, Ŋɔŋlɔawo meda asi ɖe ahamumu dzi o.—Korintotɔwo I, 5:11; 6:9, 10.\n4 Esi Biblia nɔ nu ƒom tso ahamumu ƒe afɔkuwo ŋu la, egblɔ be: “Megaɖe ŋku ɖe wein, alesi wòbiã kple alesi wòle dzo sim le kplu me kpakple alesi wominɛ wɔli la o. Ke emegbe la eɖua ame abe da ene, eye wònyɔa aɖi abe ƒli ene. Wò ŋkuwo akpɔ nu tutɔwo, eye wò dzi anɔ nya baɖawo gblɔm.” (Lododowo 23:31-33) Ahatsunono ɖua ame abe da vɔ̃ ene, henana wodzea dɔ, etɔtɔa susu na ame, eye wònaa ame buna ɖe eɖokui gɔ̃ hã. Ahamula ate ŋu akpɔ “nu tutɔwo” le go sia me be ate ŋu anɔ nusiwo meli ŋutɔŋutɔ o kpɔm le susu me alo anɔ dzidzɔ manyatalenu kpɔm. Eye magate ŋu aɖu eɖokui dzi le yakanyawo gbɔgblɔ kple dzodzro siwo dzi wòate ŋu aɖu hafi la nu léle me o.\n5. Mɔ ka nue aha muame nono atraɖii gblẽa nu le ame ŋu le?\n5 Ke ne ame aɖe nona aha muame wòdea emu ge gake meɖea hae o ya ɖe? Medzena le ame aɖewo ŋu be womu aha o, togbɔ be wono gbogbo aɖe ŋutɔ hã. Gake ebubu be nɔnɔme sia magblẽ nu le ame ŋu o la nye ame ɖokui beble. (Yeremya 17:9) Ʋɛʋɛʋɛ la, aha muame nono edziedzi ava na wòazu numame na ame eye woava zu ‘aha geɖe nola.’ (Tito 2:3) Agbalẽŋlɔla Caroline Knapp, gblɔ le mɔ si dzi wotona va zua ahanoxe ŋu be: “Enyea nusi gɔme wodzena sue, ʋɛʋɛʋɛ, eye kaka nàva nya la èzu ahanoxe.” Mɔ̃ vɔ̃ɖi ka gbegbee nye esi ahanono atraɖii nye!\n6. Nukatae wòle be ame natsri aha geɖe nono kple nutsuɖuɖu?\n6 De ŋugble le Yesu ƒe nuxlɔ̃ame sia hã ŋu kpɔ: “Mikpɔ mia ɖokui dzi nyuie, bena nutsuɖuɖu kple ahamumu kple dzimaɖitsitsi ɖe nuɖuɖu ŋu nagate miaƒe dzi ɖe to o, eye ŋkeke ma nagalili mi abe mɔ̃ ene o; elabena adze amesiwo katã nɔ anyigba blibo la ƒe ŋku me la dzi.” (Luka 21:34, 35) Menye ɖe wonoa aha kakaka muna hafi wònana ame ƒe lãme wɔa dɔ̃ eye kuvia ɖoa ame—le ŋutilã kple gbɔgbɔ me siaa—o. Ke alekee wòanɔ ne Yehowa ƒe ŋkekea va lili ame ma le nɔnɔme sia me?\nNusi Ate Ŋu Ado tso Ahatsunono Me\n7. Nukatae ahatsunono mewɔ ɖeka kple mɔfiame si wona le Korintotɔwo II, 7:1 la o?\n7 Ahatsunono dea ame afɔku geɖe me—le ŋutilã kple gbɔgbɔ me siaa. Dɔléle siwo ahatsunono hena vɛ dometɔ aɖewoe nye aklãlialiadɔ, ahanoxewo ƒe hepatitis, kple lãmekawo ƒe gbɔdzɔgbɔdzɔ dɔléle siwo naa ame ƒe lãme nɔa ƒoƒom. Ahatsunono ɣeyiɣi didi ate ŋu ahe kansa, suklidɔ, kple dzidɔ kpakple dɔmedɔ aɖewo hã vɛ. Edze ƒã be ahatsunono mewɔ ɖeka kple Ŋɔŋlɔawo me mɔfiame sia o be: “Mina míakɔ mía ɖokui ŋuti tso ŋutilã kple gbɔgbɔ ƒe ɖiƒoƒo sia ɖiƒoƒo me, bena míawu kɔkɔenyenye nu le mawuvɔvɔ̃ me.”—Korintotɔwo II, 7:1.\n8. Le Lododowo 23:20, 21 ƒe nyawo nu la, nukae ate ŋu ado tso ahatsunono me?\n8 Ahatsunono gblẽa ga na ame, ate ŋu ana dɔ nage le ame si gɔ̃ hã. Blema Israel-fia Salomo xlɔ̃ nu be: “Meganɔ weintsunolawo kple lãtsuɖulawo dome o.” Nukatae? Eɖe eme be: “Elabena ahatsunola kple nutsuɖula ɖe wodaa ahe, eye alɔ̃tsudɔla ɖe wònɔa ɖovu me.”—Lododowo 23:20, 21.\n9. Nukatae nunya le eme be ame natsri aha muame nono ne ele ʋu ku ge?\n9 Esi The Encyclopedia of Alcoholism nɔ susu hem yi afɔku bubu si le ahatsunono me dzi la, egblɔ be: “Numekukuwo ɖee fia be aha muame gblẽa nu le ʋukukuɖaŋuwo, abe tɔtrɔ ɖe nɔnɔmewo ŋu le ɣeyiɣi si sɔ me, mɔa zãla bubuwo ŋu bubu, ŋuɖɔɖɔɖo, susu ƒe ŋutenɔnɔ kple nyametsotso wɔwɔ ene, ŋu.” Ahanono atsɔ aku ʋui me tsonuwo gblẽa nu ale gbegbe. Le United States ɖeɖe dzaa la, ame akpe nanewo kuna eye akpe alafa nanewo xɔa abi ƒe sia ƒe le ʋufɔku siwo tso ahamumu gbɔ me. Sɔhɛwo koŋ, amesiwo mebi ɖe ʋukuku me o eye womenya ahanono o, ŋue afɔku sia gblẽa nu le bɔbɔe. Ðe amesi no aha muame agbɔsɔsɔme gbogbo aɖe tsɔ le ʋu kumee ate ŋu agblɔ le ɣeyiɣi ma ke me be yedea bubu agbe ŋu be enye nunana si tso Yehowa Mawu gbɔa? (Psalmo 36:10) Le esi agbe nye nu kɔkɔe ta la, nu nyuitɔe nye be mele be ame nano aha muame kura hafi aku ʋu o.\n10. Aleke aha muame ate ŋu akpɔ ŋusẽ ɖe míaƒe susu dzii, eye nukatae ema nye afɔku?\n10 Menye ame ƒe ŋutilã ŋu koe ahatsunono gblẽa nu le o ke boŋ egblẽa nu le ame ŋu le gbɔgbɔ me hã. Biblia gblɔ be: “Wein kple aha yeye ɖe wòdoa lã ame.” (Hosea 4:11) Aha muame gblẽa nu le ame ƒe susu ŋu. United States Dukɔa ƒe Atikezazã ɖe Mɔ Gbegblẽ nu Ŋuti Numekuƒe ƒe agbalẽ aɖe gblɔ be: “Ne ame no aha la, aha muame la yina ɖatoa eƒe dɔmenuwo me hegena ɖe ʋukawo me eye wòyina ɖagena ɖe ahɔhɔ̃a me enumake. Edzena egɔme ɖea ahɔhɔ̃a ƒe akpa siwo naa wobua tame hesea nu le lãme ƒe ŋutete dzi kpɔtɔna. Amea megate ŋu léa eɖokui nyuie o, eye wòwɔa nusianu faa.” Le nɔnɔme ma me la, anɔ bɔbɔe be míawɔ nu ‘nunyamanɔmetɔe,’ awɔ nu madzemadzee, eye míate ŋu adze tetekpɔ geɖewo me bɔbɔe.—Lododowo 20:1.\n11, 12. Gbɔgbɔmefɔku kae ahatsunono ate ŋu ado me?\n11 Gawu la, Biblia de se be: “Ne miele nu ɖum alo miele nu nom alo miele dɔ aɖe wɔm la, miwɔ ye katã na Mawu ƒe kafukafu.” (Korintotɔwo I, 10:31) Ðe ahatsunono he ŋutikɔkɔe vɛ na Mawu kpɔa? Kristotɔ aƒo asa na ŋkɔxɔxɔ le ahatsunono me godoo. Ŋkɔxɔxɔ le ahanono me ahe vlodoame ava Yehowa ƒe ŋkɔ dzi, ke menye ŋutikɔkɔe o.\n12 Ke ne Kristotɔ aɖe ƒe eɖokui dzi maɖumaɖu le ahanono me ɖia haxɔsetɔ aɖe, ɖewohĩ nusrɔ̃la yeye aɖe, nu ya ɖe? (Romatɔwo 14:21) Yesu xlɔ̃ nu be: “Amesi ke laɖia nenem ɖevi sue, siwo xɔa dzinye sena, dometɔ ɖeka nu la, enyo nɛ bena, woatsɔ té atsi ɖe kɔ nɛ, eye woatsɔe ada ɖe ƒu ƒe gogloƒe, be wòano tsi aku.” (Mateo 18:6) Ahatsunono ate ŋu ana hã be woaxɔ subɔsubɔmɔnukpɔkpɔwo le ame si le hamea me. (Timoteo I, 3:1-3, 8) Nu bubu si dzi mele be míaŋe aɖaba aƒui o enye nusi ahatsunono ate ŋu agblẽ le ƒomea me.\nƑo Asa na Afɔkuawo—Alekee?\n13. Nukae nye nu vevi aɖe si akpe ɖe ame ŋu le asaƒoƒo na ahatsunono me?\n13 Nu vevi aɖe si akpe ɖe ame ŋu le asaƒoƒo na afɔku siwo ahatsunono hena vɛ mee nye vovototo dede aha muame agbɔsɔsɔ sinu nyo na ame nono kple enono atraɖii dome, ke menye vovototo dede enono atraɖii kple emumu dome o. Amekae atso nya me le aha muame agbɔsɔsɔ sinu mamu wò o kple esi amu wò ŋu? Esi wònye esia lɔ nu geɖe ɖe eme ta la, womate ŋu ade se kpaɖi aɖeke le aha agbɔsɔsɔme si asɔ gbɔ na amewo akpa la ŋu o. Ele be amesiame nanya esinu wòano mamui o, eye wòagagbɔ edzi o. Nukae akpe ɖe ŋuwò le agbɔsɔsɔ sinu asɔ gbɔ na wò akpa ŋuti nyametsotso wɔwɔ me? Ðe gɔmeɖose aɖe li si afia mɔ mía?\n14. Gɔmeɖose vevi kae afia mɔ wò le vovototo dede aha muame agbɔsɔsɔ sinu nyo na wò kple esinu asɔ gbɔ na wò akpa dome?\n14 Biblia gblɔ be: “Lé nya vavã kple tamebubu me ɖe asi sesĩe; ekema woanye agbe na wò kple atsyɔ̃ɖonu na wò kɔ.” (Lododowo 3:21, 22) Eyata gɔmeɖose si afia mɔ amee nye: Aha muame agbɔsɔsɔ ɖesiaɖe si ado kplamatse wò nyametsotso wɔwɔ eye wòaɖe wò tamebubu ŋutete dzi akpɔtɔ ko la sɔ gbɔ na wò akpa. Gake ele be nàɖi anukware na ɖokuiwò le esinu nàno mamu wò o la nyanya me!\n15. Ɣekaɣie aha muame sue aɖe teti nono gɔ̃ hã made ame dzi o?\n15 Le nɔnɔme aɖewo me la, aha muame sue aɖe teti nono gɔ̃ hã made ame dzi o. Nyɔnu funɔ ate ŋu atiae be yemano ɖeke kura o le esi enono gblẽa nu le fugboe ŋu ta. Eye ɖe manye dɔmenyonyo be womano aha muame kura o ne ame aɖe si nye ahanoxe tsã le teƒea alo ne ame aɖe si ƒe dzitsinya meɖea mɔ nɛ be wòano aha kura o le teƒea oa? Yehowa de se na nunɔla siwo wɔa dɔ le avɔgbadɔa me be: “Ne . . . miele Mawu ƒe agbadɔ la me yi ge la, migano wein alo aha muame aɖeke o, bena miagaku o.” (Mose III, 10:8, 9) Eyata tsri aha muame nono do ŋgɔ na Kristotɔwo ƒe kpekpewo yiyi, ne èle gbeadzi, kple ne èle teokrasidɔ bubuwo gbɔ kpɔm. Gawu la, le dukɔ siwo me wode se ɖe aha muame nono ŋu alo be woɖe mɔ ɖe enono ŋu na amesiwo xɔ tso ƒe aɖe dzi yina ko me la, ele be míawɔ ɖe dukɔa ƒe sewo dzi.—Romatɔwo 13:1.\n16. Aleke wòle be nàtso nya me le nusi nàwɔ ne ame aɖe na aha muame wò la ŋui?\n16 Ne ame aɖe na aha muame wò la, nya si wòle be nàbia ɖokuiwò gbãe nye be: ‘Ðe wòle kokoko be manoea?’ Ne èɖo be yeanoe la, tso nya me le agbɔsɔsɔ si tututu nàno si mamu wò o ŋu, eye mègano wu ema o. Mègana amedzrowɔla ƒe dɔmenyonyo nable wò o. Eye ɖɔ ŋu ɖo le kplɔ̃ɖoƒe siwo aha bɔ ɖo, abe srɔ̃ɖekplɔ̃ɖoƒewo ene, ŋu. Le teƒe geɖe la, se ɖe mɔ be ɖeviwo nano aha muame. Enye dzilawo ƒe agbanɔamedzi be woafia nu wo viwo le aha muame zazã ŋu eye woƒe ŋku nanɔ wo ŋu le go sia me.—Lododowo 22:6.\nÀte Ŋu Akpɔ Kuxia Gbɔ\n17. Nukae ate ŋu akpe ɖe ŋuwò be nànya ne ahatsunono nye kuxi na wò?\n17 Ðe wein kple ahasesẽ nono fũ akpa nye kuxi na wòa? Mègable ɖokuiwò o, ne ahatsunono va le nuvɔ̃ si nèwɔna le adzame zum na wò la, ava gblẽ nu le ŋuwò godoo mlɔeba. Eyata dzro ɖokuiwò me nyuie anukwaretɔe. Tsɔ nyabiabia siawo dzro ɖokuiwò mee: ‘Ðe menoa aha edziedzi fifia wu tsã? Ðe aha siwo menona sẽ wua? Ðe menoa aha be matsɔ aŋlɔ dzimaɖitsitsi, xaxa, alo kuxiwo bea? Ðe nye ƒomea me tɔ aɖe alo xɔ̃nye aɖe gbe nya nam kpɔ le nye ahanono ŋua? Ðe nye ahanono he kuxiwo va nye ƒomea mea? Ðe wòsesẽna nam be manɔ anyi aha manomanoe kwasiɖa ɖeka, ɣleti ɖeka, alo ɣleti aɖewoa? Ðe meɣlaa wein alo ahasesẽ agbɔsɔsɔ sinu menona ɖe amewoa?’ Ke ne nyabiase siawo dometɔ aɖewo ƒe ŋuɖoɖo nye ẽ le gowòme ɖe? Mèganɔ abe ame aɖe si ‘kpɔ eƒe dzɔdzɔmemo le ahũhɔ̃e me, eye enumake wòŋlɔ alesi wòle la be’ la ene o. (Yakobo 1:22-24) Wɔ nu nàtsɔ akpɔ kuxia gbɔe. Nukae nàte ŋu awɔ?\n18, 19. Nuka wɔwɔe ate ŋu akpe ɖe ŋuwò nàtsri ahatsunono?\n18 Apostolo Paulo xlɔ̃ nu Kristotɔwo be: “Eye migamu aha, esi me nu baɖabaɖa wɔwɔ le la o; ke boŋ [gbɔgbɔ] la nayɔ mi fũ.” (Efesotɔwo 5:18) Nya agbɔsɔsɔ si tututu asɔ gbɔ na wò akpa, eye nàɖo agbɔsɔsɔ sinu nàno mamu wò o la ɖi. Ðoe kplikpaa be màno wu nenema o; ɖu ɖokuiwò dzi. (Galatiatɔwo 5:22, 23) Ðe hatiwò aɖewo ƒonɛ ɖe nuwò be nànɔ enom atraɖii wòasɔ gbɔ wu esi asɔ na wòa? Kpɔ nyuie. Biblia gblɔ be: “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.”—Lododowo 13:20.\n19 Ne ènoa aha muame be yeatsɔ aɖe susu ɖa le kuxi aɖe dzii la, ke kpɔ kuxia gbɔ tẽ boŋ. Woate ŋu akpɔ ta na kuxiwo to wɔwɔ ɖe Biblia ƒe aɖaŋuɖoɖo siwo le Mawu ƒe Nya me dzi me. (Psalmo 119:105) Mègahe ɖe megbe le kpekpeɖeŋu biabia tso Kristotɔ hamemegã aɖe si dzi woate ŋu aka ɖo la gbɔ me o. Zã Yehowa ƒe nunana siwo katã li nàtsɔ tu wò gbɔgbɔmemenyenye ɖoe. Na mia kple Yehowa dome ƒomedodoa me nasẽ ɖe edzi. Do gbe ɖa nɛ edziedzi—vevietɔ le wò gbɔdzɔgbɔdzɔwo ŋu. Ƒo koko na Mawu be ‘wòalólo wò ayikuwo kple wò dzi’ ahadzro mewò akpɔ. (Psalmo 26:2) Abe alesi wogblɔe le nyati si do ŋgɔ mee ene la, do vevie nàzɔ le fɔmaɖimaɖi me.\n20. Afɔ kawoe wòanyo be nàɖe be nàte ŋu akpɔ ta na wò ahanono atraɖii si dzi mete ŋu le ɖuɖum o la?\n20 Ke ne wò agbagbadzedzewo be yeaɖu ahanono atraɖii dzi la le kpo dom nu ɖe? Ekema ele be nàwɔ ɖe Yesu ƒe aɖaŋuɖoɖo sia dzi be: “Ne wò asi ɖia nu wò la, lãe ɖa; enyo na wò bena, nayi ɖe agbe la me kple asikpo, wu esi asi eve nanɔe na wò, eye nayi ɖe [Gehena, NW].” (Marko 9:43) Egbɔkpɔnu la koe nye be: Nàtsri enono kura. Nusiae nyɔnu aɖe si míayɔ be Irene ɖo kplikpaa hewɔ. Egblɔ be: “Le ƒe eve kple afã siwo me mezi ɖokuinye dzi ahamanomanoe me la, meva te eŋu bubu be ɖewohĩ sue aɖe ko nono ade dzinye, ne matsɔ akpɔ alesi manɔ te ɖe enui ɖa ko. Gake enumake esi susu sia va tame nam ko la, medo gbe ɖa na Yehowa le nya sia ŋu. Meɖoe kplikpaa be nyemagano aha muame ake o vaseɖe nuɖoanyi yeyea me—eye ɖewohĩ ɣemaɣi gɔ̃ hã nyemanoe o.” Etsitsri kura, be nàdze ate ŋu anɔ agbe le Mawu ƒe dzɔdzɔenyenye ƒe xexe yeyea me magblẽ nu boo aɖeke le ŋuwò o.—Petro II, 3:13.\n“Mike Dudime Nenema, ne Miaƒe Asi Nasu Edzi!”\n21, 22. Nukae ate ŋu ado kplamatse mí be míaɖo agbedu la ƒe katsoƒea o, eye aleke míawɔ aƒo asa na kplamatsedonu mae?\n21 Esi apostolo Paulo tsɔ Kristotɔ ƒe agbenɔnɔ nɔ sɔsɔm kple dudimekeke alo hoʋiʋli la, egblɔ be: “Alo mienyae bena, amesiwo le dudime kem le dusiƒe la, wo katãe kenɛ hafi, gake ame ɖeka koe xɔa dziɖuɖufetu la o mahã? Mike dudime nenema, ne miaƒe asi nasu edzi! Ke amesiame, si le kame tem la, eɖɔa ŋu ɖo le nusianu me; ame mawo wɔa nenema, bene woƒe asi nasu dziɖuɖukuku, si gblẽna la dzi; ke míawo la, esi megblẽna o la dzi. Eyaŋuti azɔ nye la mele dudime kem ale, bena nyemele ɖikeke me o, eye mele kɔ dam ale, bena nyemedaa dadagbo o; hafi meƒoa nye ŋutilã wòdoa ʋusrã, eye mewɔnɛ kluvi boŋ, bene esi menye gbeƒãɖela na ame bubuwo la, nye ŋutɔ la nyemagazu ame madzemadze o.”—Korintotɔwo I, 9:24-27.\n22 Amesiwo wu dudimekekea nu dzidzedzetɔe la koe wotsɔa dziɖuɖufetu la nana. Le agbedua ƒuƒu me la, ahatsunono ate ŋu awɔe be míaɖo katsoƒea o. Ele be míaɖu mía ɖokui dzi. Dua ƒuƒu kakaɖedzinɔamesitɔe bia be míagaƒo mía ɖokui ɖe “ahatsunonowo” me o. (Petro I, 4:3) Ke boŋ, ehiã be míaɖu mía ɖokui dzi le nuwo katã me. Le aha muame nono gome la, anyo be “míagbe mawumavɔ̃mavɔ̃ kple xexeame nudzodzrowo, eye míanɔ anyi le ɖokuidziɖuɖu kple nu dzɔdzɔe wɔwɔ kpakple mawusosroɖa me.”—Tito 2:12.\n^ mm. 2 “Aha muame” si ŋu woƒo nu tsoe le nyati sia me ku ɖe biya, wein, kple ahasesẽ bubuwo ŋu.\n• Nukae nye ahatsunono?\n• Afɔku kawoe ahatsunono hena vɛ?\n• Aleke nàte ŋu aƒo asa na ahatsunono ƒe afɔkuwoe?\n• Aleke ame awɔ aɖu ahatsunono ƒe kuxia dzi?\nWein “doa dzidzɔ na amegbetɔ ƒe dzi”\nEle be míanya agbɔsɔsɔ sinu míano mamu mí o, eye míagano wu ema o\nTso nya me le agbɔsɔsɔ si tututu nàno si mamu wò o ŋu do ŋgɔ\nDo gbe ɖa na Yehowa edziedzi le wò gbɔdzɔgbɔdzɔwo ŋu\nAgba le dzilawo dzi be wòafia mɔ wo viwo le aha muame zazã me\nƉoe Ɖe Amewo Ɖoe Ɖe Amewo Aha Muame Ŋuti Nukpɔsusu Si Da Sɔ Nenɔ Asiwò\nw04 12/1 axa 18-23


South Korea Dziɖuɖua Lé Yehowa Ðasefowo De Ga Le Woƒe Xɔse Ta\nGBE BUBU Afrikaans Albanian Armenian Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Indonesian Italian Japanese Kikaonde Kinyarwanda Kirghiz Kirundi Korean Lithuanian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tagalog Thai Turkish Ukrainian Xhosa Yoruba Zulu\nYehowa Ðasefowo le South Korea (Corée du Sud) ƒe 100 kple edzivɔe nye esia eye wona mawusubɔsubɔ ƒe ablɔɖe wo—negbe wo dometɔ siwo gbe be yewomaxɔ asrafo ƒe hehe o le dzitsinya ta ko. Tso Korea-ʋaa wɔɣi va se ɖe egbea la, South Korea drɔ̃a ʋɔnu sɔhɛ Ðasefo siwo gbe be yewomaxɔ asrafo ƒe hehe o le dzitsinya ta la atraɖii eye dziɖuɖua mewɔa ɖoɖo aɖeke hã na wo be woate ŋu awɔ dukɔmevidɔ bubuwo ɖe asrafo ƒe hehexɔxɔ teƒe o. Nu kae do tso esia me? South Korea dziɖuɖua lé Ðasefo siwo wu 18,000 de ga le esi wogbe be yewomaxɔ asrafo ƒe hehe o le dzitsinya ta la ta, eye ne wotsɔ ƒe siwo katã wonɔ ga me ƒo ƒu la, ewu ƒe 35,000.\nGaxɔmenɔnɔ Ƒe Nɔnɔmeawo Va Ka Ðe Eme\nTogbɔ be tsã la, Ðasefo siwo wolé de ga toa nɔnɔme dziŋɔwo me le gaxɔwo me eye woka ƒe gbogbo aɖewo na wo be woanɔ ga me hã la, nɔnɔmeawo va ka ɖe eme eye woɖe gamenɔɣia dzi wòva zu ɣleti 18. Gaxɔdzikpɔlawo ɖea mɔ na Ðasefo akpa gãtɔ wowɔa woƒe mawusubɔsubɔ ƒe kpekpewo le gaxɔa me. Gakpe ɖe ŋu la, woɖe Ðasefo siwo le ga me dometɔ siwo wu 70 le alafa me ɖe aga tso gamenɔla bubuawo gbɔ eye wona woawo ŋutɔwo ɖeɖe le woƒe gaxɔwo me. *\nAle Si Xexemedukɔwo Bua Asrafo Ƒe Hehexɔxɔ Gbegbe Le Dzitsinya Ta\nDukɔ Ƒoƒuawo ƒe Amegbetɔwo Ƒe Gomenɔamesiwo Ŋuti Kɔmiti si léa ŋku ɖe ale si dziɖuɖuwo le Dukɔwo Dome Dukɔmeviwo Kple Dunyahehawo Ƒe Gomenɔamesi Ƒe Nubabla ƒe ɖoɖowo dzi wɔm ŋu la bu fɔ South Korea * enuenu be ele afɔkpo tum ame siwo gbe be yewomaxɔ asrafo ƒe hehe o la ƒe gomenɔamesi esi wòbua fɔ wo heléa wo de ga ta. Le kpɔɖeŋu me, le eƒe nyametsotso aɖe si wòɖe ɖe go le October 25, 2012 dzi me ƒe Ðoɖo 18 lia ƒe nya nu la, South Korea dziɖuɖua tu afɔkpo ame 388 aɖewo siwo gbe be yewomaxɔ asrafo ƒe hehe o le dzitsinya ta la ƒe gomenɔamesiwo, ame siawo katã nye Yehowa Ðasefowo. Kɔmitia gblɔ be “asrafo ƒe hehexɔxɔ gbegbe le dzitsinya ta nye tamebubu, dzitsinya kple mawusubɔsubɔ ƒe ablɔɖe vevi aɖe. Ena gome ame sia ame be womazi edzi be wòawɔ asrafodɔ o nenye be amea kpɔe be esia wɔwɔ mawɔ ɖeka kple yeƒe mawusubɔsubɔ kple mawudzixɔsewo o.” South Korea dziɖuɖua yi edzi le afɔkpo tum sɔhɛ alafa geɖewo ƒe tamebubu, dzitsinya kple mawusubɔsubɔ ƒe ablɔɖe heléa wo dea ga, eye wògbe be yemawɔ ɖe Kɔmitia ƒe nyametsotsowo dzi o.\nNe èdi be yeakpɔ Yehowa Ðasefo siwo katã le gaxɔ me fifia le woƒe xɔse ta le South Korea la ƒe ŋkɔwo la, zi kadodo si le ete la dzi\nWode Wo Ga Le Woƒe Xɔse Ta—South Korea (PDF)\nYehowa Ðasefo 653 le ga me le esi wogbe be yewomaxɔ asrafo ƒe hehe o ta.\nYehowa Ðasefo 613 le ga me le esi wogbe be yewomaxɔ asrafo ƒe hehe o ta.\nYehowa Ðasefo 597 le ga me le esi wogbe be yewomaxɔ asrafo ƒe hehe o ta.\nYehowa Ðasefo 562 le ga me le esi wogbe be yewomaxɔ asrafo ƒe hehe o ta.\nNya 28 siwo ku ɖe ame 618 aɖewo siwo wolé de ga le esi wogbe be yewomaxɔ asrafo ƒe hehe o le dzitsinya ta la kpɔtɔ le Dukplɔsetakpɔʋɔnudrɔ̃ƒea.\nDukplɔlaa tsɔ gamenɔlawo ƒe agɔdzedzewo ke wo eye le ame aɖewo gome la, woɖe woƒe gamenɔɣi dzi kpɔtɔ ɣleti ɖeka alo eve, esia wɔe be woɖe asi le ŋutsu Ðasefo 100 aɖewo siwo wolé de ga le asrafo ƒe hehexɔxɔ gbegbe le dzitsinya ta la ta ŋu; Ðasefo 513 gakpɔtɔ le ga me le January 31 dzi.\nYehowa Ðasefo 599 le ga me le esi wogbe be yewomaxɔ asrafo ƒe hehe o ta.\nWoɖe Ðasefo siwo le ga me dometɔ siwo wu 70 le alafa me ɖe aga tso gamenɔla bubuawo gbɔ eye wona woawo ŋutɔwo ɖeɖe le woƒe gaxɔwo me.\nDukɔ Ƒoƒuawo ƒe Kɔmitia kpɔe be South Korea da yeƒe Ðoɖo 18 lia (si ku ɖe tamebubu, dzitsinya kple mawusubɔsubɔ ƒe ablɔɖe ŋu) dzi esi wògbe be yemade bubu gome si le Ðasefo 388 aɖewo si be woagbe be yewomaxɔ asrafo ƒe hehe o le dzitsinya ta la ŋu o.\nDukplɔsetakpɔʋɔnudrɔ̃ƒea tso nya me be dziɖuɖua meda le Korea Dukplɔsea dzi ne ehe to na ame siwo gbe asrafo ƒe hehexɔxɔ le dzitsinya ta la o.\nDukɔ Ƒoƒuawo ƒe Kɔmitia kpɔe be South Korea da yeƒe Ðoɖo 18 lia dzi esi wògbe be yemade bubu gome si le Ðasefo 100 aɖewo si be woagbe be yewomaxɔ asrafo ƒe hehe o le dzitsinya ta la ŋu o.\nDukplɔla Ƒe Nyagɔmekuha Si Kua Asrafowo Ƒe Ku Masegɔmena Me ɖe nyatakaka aɖe ɖe go si ɖo kpe edzi be South Korea dziɖuɖua gbɔe sɔhɛ Ðasefo siwo ku tso ƒe 1975 va ɖo ƒe 1985 me, siwo wolé de ga le asrafo ƒe hehexɔxɔ gbegbe le dzitsinya ta la ta ƒe ku tso.\nSouth Korea dziɖuɖua te fli ɖe ɖoɖo aɖe si wɔm wòle be yeaɖe mɔ na dukɔmevi siwo gbe asrafo ƒe hehexɔxɔ le dzitsinya ta nawɔ dukɔmevidɔ bubuwo ɖe eteƒe la me.\nSouth Korea Dudɔwɔƒe Si Kpɔa Dukɔa Ta ɖe gbeƒãe be ɖoɖo aɖe si wɔm wole be woaɖe mɔ na ame siwo gbe be yewomaxɔ asrafo ƒe hehe o le mawusubɔsubɔnyawo ta la nawɔ dukɔmevidɔ bubuwo ɖe asrafodɔ teƒe, eye wòdo ŋugbe be yewoatrɔ asi le dukɔa ƒe se siwo ku ɖe asrafodɔ ŋu la ŋu.\nDukɔ Ƒoƒuawo ƒe Kɔmitia kpɔe be South Korea da yeƒe Ðoɖo 18 lia dzi esi wògbe be yemade bubu gome si le Ðasefo eve aɖewo si be woagbe be yewomaxɔ asrafo ƒe hehe o le dzitsinya ta la ŋu o.\nDukplɔsetakpɔʋɔnudrɔ̃ƒea tso nya me be ele se nu be dziɖuɖua nahe to na ame siwo gbe be yewomaxɔ asrafo ƒe hehe o le dzitsinya ta.\nAsrafowo Xɔxɔ Ƒe Dɔdzikpɔƒea te fli ɖe ameléle de asrafodɔ me akpasesẽtɔe me, eye wòɖe ƒe etɔ̃ siwo woɖo be ame siwo gbe asrafo ƒe hehexɔxɔ natsɔ anɔ ga me godoo la dzi kpɔtɔ wòzu ƒe ɖeka kple afã.\nKim, Young-geun ku le funyafunya si asrafowo wɔe le gaxɔ me esi wògbe asrafo ƒe hehexɔxɔ le dzitsinya ta la ta.\nKim, Sun-tae ku le funyafunya si asrafowo wɔe le gaxɔ me esi wògbe asrafo ƒe hehexɔxɔ le dzitsinya ta la ta.\nJeong, Sang-bok ku le ale si asrafowo ƒoe kutɔkutɔe hewɔ funyafunyae le ga me esi wògbe asrafo ƒe hehexɔxɔ le dzitsinya ta la ta.\nLee, Choon-gil ku esi kpovitɔwo ƒoe kutɔkutɔe ale gbegbe be eƒe ƒomeɖe dome gblẽ esime wòle gaxɔ me esi wògbe asrafo ƒe hehexɔxɔ le dzitsinya ta la ta.\nKim, Jong-sik ku esi asrafowo ƒoe vevie, wotu kɔe basabasa hewɔ funyafunyae le esi wògbe be yemaxɔ asrafo ƒe hehe o le dzitsinya ta la ta.\nDukplɔla Park Jeong-hee ɖo asrafodɔwɔwɔ dzizizitɔe anyi eye wòbia tso ame sia ame si be wòakpɔ gome le eme bliboe. Wolé ŋutsu Ðasefowo akpasesẽe yi asrafoxɔƒe.\nWoɖo ɖoɖo yeye aɖe anyi si nye Ðoɖo Tɔxɛ Hena Tohehe Na Ame Siwo Gbe Asrafodɔwɔwɔ, si na woda ɖe ƒe gbogbotɔ si woatsɔ ahe to na ame siwo gbe asrafo ƒe hehexɔxɔ le dzitsinya ta la dzi wòzu ƒe ewo le ƒe etɔ̃ teƒe. Eye woɖe mɔ be woate ŋu alé ame aɖewo ade ga madzemadzee faa.\nSouth Korea te ame siwo gbe asrafo ƒe hehexɔxɔ le dzitsinya ta la dede ga.\n^ mm. 4 Ne èdi nyatakaka bubuwo la, kpɔ nyati si nye South Korea Ma Ame Siwo Gbe Asrafo Ƒe Hehexɔxɔ Alafa Geɖewo Ða Tso Nu Vlo Wɔlawo Gbɔ\n^ mm. 6 South Korea le Dukɔwo Dome Dukɔmeviwo Kple Dunyahehawo Ƒe Gomenɔamesi Ƒe Nubabla me eye wòde asi eƒe ɖoɖo gbãtɔ hã te, ɖoɖo sia na gome South Korea dukɔmevi ɖe sia ɖe be ate ŋu aŋlɔ nu tso dziɖuɖua ƒe sedzidada ɖe sia ɖe ŋu aɖo ɖe Nubabla la faa.\nWode Wo Ga Le Woƒe Xɔse Ta—South Korea


Nu ka ƒe sewoe nye gbogbo siawo?\nNyɔ! | January 2007\nGBE BUBU Afrikaans Albanian Amharic Arabic Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hindi Hungarian Igbo Iloko Indonesian Italian Japanese Korean Latvian Lithuanian Malagasy Myanmar Norwegian Polish Portuguese Punjabi Romanian Russian Serbian Setswana Sinhala Slovak Slovenian Spanish Swahili Swedish Tagalog Thai Turkish Ukrainian Urdu\n“Ɣeyiɣi si woɖo nam be magbɔ va aƒe me gbe sia gbe la medzɔa dzi nam kura o! Ne mekpɔ be mía tɔ bubuwo ya megbɔna vaa aƒe me kaba abe ale si woɖoe na nye ya ene o la, eveam ŋutɔ.”—Allen.\n“Etena ɖe dzinye ŋutɔ be ame bubuwo nadi be yewoanya ame siwo mele nu ƒom kplii le nye asitelefon dzi. Mesena le ɖokuinye me be wole nu wɔm ɖe ŋunye abe ɖevie menye ene!”—Elizabeth.\nÐE WÒWƆNA na wò be se siwo dziwòlawo dena na wò la sesẽ akpaa? Ðe wòdzro wò kpɔ be yeato nuxanuxa ado go le aƒea me, alo ada alakpa na dziwòlawo le nu siwo nèwɔna ŋua? Ne nenemae la, ke ɖewohĩ wò seselelãmewo sɔ kple ƒewuivi aɖe tɔ, ame si gblɔ tso edzilawo ŋu be woƒe ŋku nɔa ame ŋu akpa, eye wògblɔ be: ‘Woneɖe asi le ŋunye ya naƒo ɖem vie!’\nZi geɖe la, dziwòlawo alo ame siwo le dziwò kpɔm la ade se aɖewo na wò le nu siwo wòle be nàwɔ kple esiwo mele be nàwɔ o ŋu. Se siawo ate ŋu aku ɖe sukudɔdasi siwo wona wò be nàwɔ le aƒe me, aƒemedɔwo, ɣeyiɣi si wòle be nàgbɔ va aƒe me, kpakple ale si wòle be nàzã telefon, television, alo kɔmpiuta ŋu. Ðewohĩ menye nu siwo wòle be nàwɔ le aƒe me ɖeɖe ŋu koe se siawo aku ɖo o, woate ŋu aku ɖe ale si wòle be nànɔ agbee le suku kple xɔ̃ siwo nàdze hã ŋu.\nZi geɖe la, sɔhɛ geɖe dana le se siwo wo dzilawo de na wo la dzi. Ƒewuivi siwo wobia gbee le numekuku aɖe me la dometɔ eve kloe le etɔ̃ ɖe sia ɖe me gblɔ be wohe to na yewo le se siwo wode na yewo la dzi dada ta, eye seawo dzi dada koŋ tae wohea to na yewo ɖo.\nKe hã, sɔhɛ geɖe lɔ̃ ɖe edzi be ehiã be woade se aɖewo na yewo; ne menye nenema o la, nuwo mate ŋu azɔ nyuie gbeɖe o. Gake ne ehiã be woade se aɖewo na ame hã la, nu ka tae wo dometɔ aɖewo vea dɔme na ame vevie nenema? Eye ne ewɔ na wò be ye dzilawo ƒe sewo na yede vovo ge do kpoe la, nu kae nàwɔ akpɔ gbɔdzɔe vi aɖe?\n“Meganye Ðevie Menye O Ðe”!\nƑewuivi aɖe si ŋkɔe nye Emily bia be: “Aleke mawɔ ana dzinyelawo nanya be meganye ɖevie menye o, eye be ele be woana ablɔɖem?” Ðe wò hã nèse le ɖokuiwò me nenema kpɔa? Abe Emily ene la, ɖewohĩ se siawo dzi wɔwɔ vea dɔme na wò hã, elabena ewɔna na wò be wowɔa nu ɖe ye ŋu abe ɖevi si mele naneke nyam o ene. Le nyateƒe me la, ɖewohĩ dziwòlawo ƒe susu to vovo le nyaa ŋu. Ðewohĩ wosusui be se siwo yewode na wò la hiã bene woakpɔ tawò ahadzra wò ɖo ɖe agbanɔamedzi siwo ava dze ŋgɔ wò le tsitsi me ŋu.\nNe ablɔɖe aɖe sinu le asiwò hã la, ɖewohĩ awɔ na wò be togbɔ be yele tsitsim hã la, nenema ko seawo ya gakpɔtɔ le. Esia gavea ame wu ne ewɔ na wò be woɖe mɔ le nu geɖe ŋu na ye nɔvi bubuwo ya. Sɔhɛ aɖe si ŋkɔe nye Marcy gblɔ be: “Mexɔ ƒe 17, gake dzinyelawo ɖoe be magbɔ va aƒe me kaba gbe sia gbe. Ne mewɔ nu gbegblẽ aɖe ko la, womegaɖea mɔ nam medoa go o, gake esime nɔvinyeŋutsu ya xɔ ƒe si mexɔ fifia la, womeɖoa ɣeyiɣi si wòagbɔ va aƒe me la nɛ o, eye ame aɖeke hã mexe mɔ ɖe eƒe gododo le aƒea me nu kpɔ o.” Matthew ɖo ŋku edzi be esime yenɔ yeƒe ƒewuiwo me la, womehea to na ye nɔvinyɔnu kple ye tasi ƒe vinyɔnuwo o “ne wowɔ nu gbegblẽ gã aɖe kura gɔ̃ hã!”\nÐe Wòanyo Wu Ne Se Aɖeke Meli Oa?\nEme kɔ be ɖewohĩ èle didim be yeavo tso ye dzilawo ƒe ŋusẽ te. Gake ɖe eme anyo na wò wu ne womede se aɖeke na wò oa? Ðewohĩ ènya hatiwò sɔhɛ aɖewo siwo te ŋu nɔa gbɔme wòdidina ale si wodi, wote ŋu doa nu sia nu si dze wo ŋu, eye woa kple wo xɔlɔ̃wo te ŋu yia afi sia afi si wolɔ̃ ɣesiaɣi. Ðewohĩ wo dzilawo xaxa ale gbegbe be womete ŋu dea dzesi nu siwo wɔm wo viwo le o. Aleke kee wòɖale o, vihehe alea mehea nu nyui aɖeke vanɛ o. (Lododowo 29:15) Nu si gbɔ amemalɔ̃malɔ̃ si teƒe kpɔm nèle le xexea me godoo egbea tso koŋue nye be, emenɔlawo nye ɖokuitɔdilawo, eye wohe wo le aƒe siwo me se aɖeke menɔ o me.—Timoteo II, 3:1-5.\nÐewohĩ gbe ɖeka la, wò susu le se siwo dzilawo dena na wo viwo ŋu la ava trɔ. De ŋugble tso numekuku aɖe si wowɔ ku ɖe ɖetugbi siwo tsi le aƒe siwo me se geɖe menɔ o, eye wo dzilawo ƒe ŋku menɔ wo ŋu ale hã o, la ŋu kpɔ. Esi wobu ale si nuwo nɔ va yii ŋu la, wo dometɔ aɖeke mebu ale si womena hehe wo o la be enye nu nyui o. Ðe wokpɔe boŋ be nuwɔwɔ alea fia be dzilawo metsɔ ɖeke le eme na wo viwo o, alo be womesu te anye dzilawo o.\nLe esi teƒe be nàʋã ŋu sɔhɛ siwo woɖe mɔ na wo be woawɔ nu sia nu si dze wo ŋu la, dze agbagba nàbu se siwo dziwòlawo dena na wò la be enye kpeɖodzi be wolɔ̃ wò, eye be wotsɔ ɖe le eme na wò. Ne woxe mɔ ɖe nanewo nu na wò, eye wòsɔ la, ekema wole Yehowa Mawu srɔ̃m, ame si gblɔ na eƒe amewo be: “Mafia nu wò, eye mafia mɔ, si nato la wò; maɖo aɖaŋu na wò, eye nye ŋku anɔ ŋuwò.”—Psalmo 32:8.\nKe hã, ɖewohĩ awɔ na wò fifia be seawo sɔ gbɔ akpa. Ne nenemae la, ekema bu nu siwo nàte ŋu awɔ be aƒea me nɔnɔ navivi nuwò la ŋu kpɔ.\nDzeɖoɖo Si Ƒomevi Ðea Vi\nEɖanye ablɔɖe geɖe wu dim nèle alo ɖeko nèdi be woaɖe mɔ na ye yeazã ablɔɖe si le ye si fifia la ale si yedii ene o, nu vevitɔe nye be dzeɖoɖo nyui nanɔ mia kple dziwòlawo dome. Ame aɖewo agblɔ be: ‘Medze agbagba ƒo nu kple dzinyelawo, gake gbeɖea koe!’ Ne nenemae nèsena le ɖokuiwò me la, bia ɖokuiwò be, ‘Ðe mate ŋu atrɔ asi le ale si meɖoa dze kpli woe ŋu wòanyo ɖe edzia?’ Dzeɖoɖo ate ŋu akpe ɖe ŋuwò nyuie ŋutɔ be (1) nàkpɔ nu si dim nèle loo, alo (2) nàse nu si tae womedi be woawɔ nu si dim nèle na wò o la gɔme. Ẽ, ne èdi be woawɔ nu ɖe ye ŋu abe ame tsitsi ene la, eme kɔ be ele be nàdze agbagba asrɔ̃ ale si nàɖo dze kple dziwòlawo abe ame tsitsi ene.\n▪ Dze agbagba nàɖu ɖokuiwò dzi. Biblia gblɔ be: “Bometsila dudua eƒe dɔmedzoe katã kɔna ɖi; ke nunyala fa enu emegbe.” (Lododowo 29:11) Dzeɖoɖo nyui mefia nyatoƒoetoto o. Ðeko wòana dziwòlawo nagaxe mɔ ɖe nu bubuwo nu na wò! Eya ta ƒo asa na nyanyra, adãɖoɖo, kple dzikudodo abe ɖevi ene. Aleke gbegbe wòɖawɔ na wò be yeatsɔ dziku atu ʋɔtrua gblaŋ, alo anɔ afɔ tum anyigba ne èle zɔzɔm le aƒea me, le esi dziwòlawo xe mɔ ɖe nanewo nu na wò ta o, ɖewohĩ ɖeko nuwɔwɔ alea ana woade se geɖe akpee na wò—menye be woana ablɔɖe geɖe wò o.\n▪ Dze agbagba nàse dziwòlawo ƒe susua me. Sɔhɛ Kristotɔ aɖe si ŋkɔe nye Tracy, si le dzilaɖekɛƒome aɖe me, la kpɔe be esia ɖea vi. Egblɔ be: “Mebiana ɖokuinye be, ‘Nu ka tae dada le se siawo dem nam ɖo?’ Ðe wòle didim be yeakpe ɖe ŋunye mazu ame nyui.” (Lododowo 3:1, 2) Ðokuiwò tsɔtsɔ ɖo dziwòlawo teƒe alea ate ŋu akpe ɖe ŋuwò nàɖe wò susu agblɔ na wo. Le kpɔɖeŋu me, tsɔe be womedi be nàkpɔ gome le kplɔ̃ɖoƒe aɖe me o. Le esi teƒe be nànɔ nya hem kpli wo la, àte ŋu abia wo be, “Ke ne xɔ̃nye kpɔnuteƒe aɖe, si dzi meka ɖo, ya ayi kplim ɖe, miaɖe mɔ namaa?” Ðewohĩ dziwòlawo maɖe mɔ na wò ɣesiaɣi ya o; gake ne èse nu siwo ŋu wotsi dzi ɖo gɔme la, ɖewohĩ àdo susu aɖe ɖa si dzi woalɔ̃ ɖo.\n▪ Na dziwòlawo naka ɖe dziwò. Nana be dziwòlawo naka ɖe dziwò le ko abe gadede gadzraɖoƒe ene. Ga si nèda ɖi xoxo la koe nàte ŋu axɔ. Ne èto mɔ aɖe dzi di be yeaxɔ ga wòawu esi nèda ɖi la, woalé wò, eye ne èxɔ ga si nèdzra ɖo la katã la, ekema woate fli ɖe wò gadzraɖonuŋlɔɖiwo me. Didi be dziwòlawo nana mɔnukpɔkpɔ bubu aɖe wò la le ko abe ale si nàyi be yeaxɔ ga le gadzraɖoƒe ene; ne wò agbenɔnɔ ɖee fia be woate ŋu aka ɖe dziwò ko hafi woalɔ̃ na wò.\n▪ Mègadi ablɔɖea wòagbɔ eme o. Agba le dzilawo dzi be woalé ŋku ɖe wò nuwɔnawo ŋu va se ɖe afi aɖe. Eya tae Biblia ƒo nu tso “fofowò ƒe sedede” kple “dawò ƒe nufiame” ŋu ɖo. (Lododowo 6:20) Ke hã, mele be nàsusu be se siwo dziwòlawo de na wò la agblẽ nu le ŋuwò o. Ke boŋ Yehowa do ŋugbe be ne èbɔbɔ ɖe dziwòlawo ƒe ŋusẽ te la, ‘eme anyo na wò’ le etsɔ me!—Efesotɔwo 6:1-3.—g12/06.\n▪ Se kawo koŋ dzi wɔwɔe sesẽna na wò?\n▪ Nyati sia me mɔfiame kawoe akpe ɖe ŋuwò nàwɔ ɖe dziwòlawo ƒe sewo dzi?\n▪ Aleke nàwɔ dziwòlawo naka ɖe dziwò geɖe wu?\n[Aɖaka/Nɔnɔmetata siwo le axa 11]\nNe Èda Le Se Aɖe Dzi\nÐewohĩ nu sia dzɔ ɖe dziwò kpɔ: Mègbɔ va aƒe me ɖe ɣeyiɣi si woɖo na wò dzi o, mèwɔ wò aƒemedɔwo o, alo èzã telefon wògbɔ game si wona wò dzi. Ke fifia, dziwòlawo yɔ wò be nàva ɖe ɖokuiwò nu! Aleke nèle nu wɔ gee be nyaa nagagblẽ ɖe edzi boŋ o?\n▪ To nyateƒe. Menye ɣeyiɣi sia mee nànɔ agbagba dzem be yeable ye dzilawo o; to nyateƒe, eye nàgblɔ nu si tututu dzɔ. (Lododowo 28:13) Dziwòlawo beble ana womagaka ɖe dziwò azɔ o. Mègadi be yeaʋli ye ɖokui ta alo agblɔ be menye nya gã aɖekee nya sia nye o. Ðo ŋku edzi ɣesiaɣi be “nyaŋuɖoɖo fafɛ tsia dziku nu.”—Lododowo 15:1.\n▪ Ðe kuku. Esɔ be nàɖee afia be yese veve ɖe nuxaxa, dziɖeleameƒo, alo dɔ bubu si yegaɖo na ye dzilawo ta, eye ɖewohĩ esia awɔe be woaɖe tohehea dzi akpɔtɔ na wò. (Samuel I, 25:24) Ke hã, ele be nàɖee afia be wò vevesesea tso dzi me.\n▪ Lɔ̃ nàxɔ nu siwo do tso wò nuwɔnaa me. Ðewohĩ awɔ na wò gbã be yeagbe tohehea, vevietɔ ne èsusu be yemedze nɛ o. (Lododowo 20:3) Ke hã, ne èlɔ̃ faa xɔa agba si wò nuwɔnawo da ɖe dziwò la, ekema èle eɖem fia be yetsi. (Galatiatɔwo 6:7) Ðewohĩ nu nyuitɔ si nàwɔe nye be nàdze agbagba ana dziwòlawo nagaka ɖe dziwò ake.\nDze agbagba nàse nu siwo ŋu dziwòlawo tsi dzi ɖo la gɔme\nƉoe Ɖe Amewo Ɖoe Ɖe Amewo Nu ka ƒe sewoe nye gbogbo siawo?\ng 1/07 axa 10-12\nAme Vevitɔ Kekeake Si Nɔ Anyi Kpɔ\nNu Si Ta Wònye Ame Vevi Nenema Gbegbe Ðo\nAgbe Si Ƒomevi Wòana Mí\nYOUNG PEOPLE ASK Nu ka ƒe sewoe nye gbogbo siawo?\nVi Nudomegblẽlae Menye Tsã\nAleke mawɔ aɖu numame gbegblẽ sia dzi?\nBiabia Si Ðea Fu Na Ame Wu\nMawu Tsɔa Ðe Le Eme Vavã!\nÐe Ŋutsu Kple Nyɔnu Dome Lɔlɔ̃ Na Gbɔdɔdɔ Do Ŋgɔ Na Srɔ̃ɖeɖe Sɔa?\nÐe Wògblẽ Be Woano Aha Muamea?\n“Nuɖuɣiwo Tea Mí Ƒoa Ƒu Ðekae”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! January 2007\nƉoe Ɖe Amewo Ɖoe Ɖe Amewo NYƆ! January 2007\nNYƆ! January 2007\nAleke Mawɔ Ana Nye Gbedodoɖawo Nanyo Ðe Edzi Wu?\nAlekee Mawɔ Akpe Akɔ Kple Dɔmavɔleameŋu?


2 Tesalonikatɔwo 2 | Biblia Le Internet Dzi | Xexe Yeye Gɔmeɖeɖe\nSedzimawɔla la (1-12)\nNuxɔxlɔ̃ be woanɔ tsitre sesĩe (13-17)\n2 Ke nɔviwo, le mía Aƒetɔ Yesu Kristo ƒe anyinɔɣi+ kple esime woaƒo mía nu ƒu ɖe egbɔ ŋuti la,+ míele biabiam tso mia si 2 be miagana woatɔtɔ miaƒe susu kaba alo ana nya aɖe si adze abe gbɔgbɔ mee* wòtso ene,+ alo nya aɖe si wogblɔ kple nu, alo agbalẽ aɖe si adze abe mía gbɔe wòtso ene la, naɖe fu na mi, be Yehowa* ƒe ŋkeke+ la ɖo vɔ o. 3 Migana ame aɖeke nakplɔ mi atrae* le mɔ aɖeke nu o, elabena ŋkeke ma mava o, negbe ɖe xɔsegbegbe+ la va gbã, eye woɖe sedzimawɔla,+ si nye tsɔtsrɔ̃vi la fia hafi.+ 4 Tsitretsiɖeŋulae wònye, eye wòdoa eɖokui ɖe dzi ɖe nu sia nu si woyɔna be mawu alo nu si wosubɔna la ŋu, eye ale wònɔ anyi ɖe Mawu ƒe gbedoxɔ me, hele eɖokui ɖem fia gaglã be mawu yenye. 5 Ðe mieɖo ŋkui be, esime menɔ mia gbɔ la, melɔ̃a nya siawo gbɔgblɔ na mi oa? 6 Ke azɔ mienya nu si le mɔ xem nɛ la, ale be woaɖee ɖe go le eya ŋutɔ ƒe ɣeyiɣi la dzi. 7 Nyateƒee, sedzimawɔmawɔ sia si nye nya ɣaɣla la le dɔ dzi xoxo,+ ke anɔ ɣaɣla va se ɖe esime ame si le mɔ xem ɖe enu fifia la dzo le mɔa dzi hafi. 8 Ekema woaɖe sedzimawɔla la ɖe go, ame si Aƒetɔ Yesu atsɔ eƒe numegbɔgbɔ aɖe ɖa,+ eye wòato eƒe anyinɔɣi si adze ƒãa+ la dzi abu mo nɛ. 9 Ke sedzimawɔla la ƒe anyinɔnɔ la nye Satana+ ƒe dɔwɔwɔ si me wowɔa ŋusẽdɔwo kple amebeble ƒe dzesiwo kple nukunuwo+ 10 kpakple nu madzɔmadzɔ ɖe sia ɖe le tsɔ blea+ ame siwo le tsɔtsrɔ̃m la abe woƒe fetu ene, elabena womexɔ nyateƒe la ƒe lɔlɔ̃ la, ne woakpɔ ɖeɖe o. 11 Esia tae Mawu ɖe mɔ vodada ƒe ŋusẽkpɔɖeamedzi kplɔ wo trae, ale be woaxɔ aʋatsokaka dzi ase,+ 12 ne woadrɔ̃ ʋɔnu wo katã le esi womexɔ nyateƒe la dzi se o, ke boŋ wokpɔ dzidzɔ ɖe nu madzɔmadzɔ wɔwɔ ŋu ta. 13 Gake ele na mí be míada akpe na Mawu ɣesiaɣi ɖe mi, nɔvi siwo Yehowa* lɔ̃ la ta, elabena Mawu tia mi+ tso gɔmedzedzea me na ɖeɖekpɔkpɔ, to eƒe gbɔgbɔ si wòtsɔ kɔ mia ŋu+ kple miaƒe nyateƒe la dzi xɔxɔ se me. 14 Eyɔ mi va esia gbɔ to nya nyui si míegblɔna la dzi, ale be mía Aƒetɔ Yesu Kristo ƒe ŋutikɔkɔe la nasu mia si.+ 15 Eya ta nɔviwo, minɔ tsitre sesĩe,+ eye milé nu siwo míefia mi,+ eɖanye to numenya alo agbalẽ aɖe si míeŋlɔ ɖo ɖe mí dzi o, la me ɖe asi. 16 Eye mía Aƒetɔ Yesu Kristo ŋutɔ kple Mawu, mía Fofo, ame si lɔ̃ mí,+ eye wòto eƒe amenuveve me na akɔfafa mavɔ kple mɔkpɔkpɔ+ nyui mí la, 17 nafa akɔ na miaƒe dziwo, eye wòado ŋusẽ mi le dɔ nyui kple nya nyui ɖe sia ɖe me.\n^ Alo, “abe gbɔgbɔ aɖe gbɔe.” Kpɔ “Gbɔgbɔ,” le Nya Tɔxɛwo Gɔmeɖeƒea.\n^ Alo, “nable mi.”


Psalmowo 104 | Biblia Le Internet Dzi | Xexe Yeye Gɔmeɖeɖe\nMawu kafukafu ɖe eƒe nuwɔwɔ wɔnukuawo ta\nAnyigba anɔ anyi tso mavɔ me yi mavɔ me (5)\nWain kple abolo na amegbetɔ (15)\n“Wò dɔwɔwɔwo sɔ gbɔ loo!” (24)\n“Ne èxɔ woƒe gbɔgbɔ la, wokuna” (29)\n104 Makafu* Yehowa.+ Oo Yehowa, nye Mawu, èlolo ŋutɔ.+ Èta gãnyenye* kple atsyɔ̃,+ 2 Ètsyɔ kekeli abe avɔ ene;+Eye nèkeke dziƒowo me abe agbadɔvɔ ene.+ 3 Eɖo eƒe dziƒoxɔ ƒe sɔtiwo ƒe agunu anyi ɖe tsiwo dzi,+Etsɔa alilikpowo wɔa eƒe tasiaɖam,+Eye wòzɔa ya ƒe aʋalawo dzi.+ 4 Ewɔ eƒe dɔlawo wonye gbɔgbɔwo,Kple eƒe subɔlawo wonye dzo flafla.+ 5 Eɖo anyigba gɔme anyi ɖe eƒe anyinɔwo dzi;+Maʋã* akpɔ o tso mavɔ me yi mavɔ me.+ 6 Ètsyɔ tsi goglo nɛ abe avɔ ene.+ Tsiwo kɔ gbɔ towo ta. 7 Esi nèblu la, wosi;+Esi nèɖe gbe la, vɔvɔ̃ lé wo wode afɔ du me; 8 Towo ho ɖe dzi,+ eye baliwo nyé ɖe eme,Va ɖo afi si nèɖo na wo. 9 Èɖo liƒo na wo, ne woagagbɔ edzi o,+Ne woagatsyɔ anyigba la dzi azɔ o. 10 Ena tsiwo si yi baliwo me;Wosi to towo domee. 11 Wonaa tsi gbemelãwo katã wonona;Gbetedziwo ɖia kɔ na woƒe tsikɔwuame. 12 Dziƒoxewo wɔa atɔ ɖe atiwo me le tɔawo to;Wonɔa atilɔwo dzi nɔa ha dzim. 13 Edea tsi towo tso eƒe dziƒoxɔawo me.+ Wò dɔwɔwɔ me kutsetse ɖia ƒo na anyigba.+ 14 Enana gbe miena na nyiwoKple nu miemiewo na amegbetɔwo ƒe zazã,+Ne woakpɔ nuɖuɖu tso anyigba me, 15 Ena wain si doa dzidzɔ na amegbetɔ ƒe dzi,+Ena ami si nana ame ƒe mo zrɔ̃na,Kple abolo si doa ŋusẽ amegbetɔ ƒe dzi.+ 16 Yehowa ƒe atiwo ɖia ƒo,Lebanon ƒe sederti siwo wòdo, 17 Afi mae xeviwo wɔa atɔ ɖo. Sesewutiwo mee damixe+ wɔ nɔƒe ɖo. 18 To kɔkɔwo nye agamegbɔ̃wo nɔƒe;+Agakpewo to me nye hotoklolowo ƒe bebeƒe.+ 19 Ewɔ dzinu ne wòafia ɣeyiɣiwo;Ɣe nya ɣeyiɣi si wòɖoa to la nyuie.+ 20 Èhea viviti vanɛ eye zã dona;+Ɣemaɣie avemelãwo katã dona ɖatsana. 21 Dzataviwo* xlɔ̃na nɔa nuléle dim+Eye wodia woƒe nuɖuɖu tso Mawu gbɔ.+ 22 Ne ɣe dze la,Wotrɔna yina ɖatsyɔa akɔ ɖe wo nɔƒewo. 23 Amegbetɔ yia eƒe dɔwo gbɔ,Eye wònɔa dɔ dzi va se ɖe fiẽ. 24 Oo Yehowa, wò dɔwɔwɔwo sɔ gbɔ loo!+ Èwɔ wo katã le nunya me.+ Anyigba yɔ fũu kple wò nuwɔwɔwo. 25 Atsiaƒue nye esi, elolo hekeke gbanaa,Eya mee nu gbagbe siwo mele xexlẽ me o, suewo kple gãwo siaa, ʋãa wo ɖokui le.+ 26 Edzie tɔdziʋuwo tona,Èwɔ Leviatan*+ be wòafe le eme. 27 Wo katã wole asiwò nu kpɔm,Be nàna nuɖuɖu yewo le enaɣi.+ 28 Nu si nèna wo la, woƒoa enu ƒu.+ Ne èʋu wò asi me la, ètsɔa nu nyuiwo ɖia ƒo na wo.+ 29 Ne èɣla wò ŋkume la, wotɔtɔna. Ne èxɔ woƒe gbɔgbɔ la, wokuna, eye wogatrɔna zua anyi.+ 30 Ne èɖo wò gbɔgbɔ ɖa la, wodzɔna,+Eye nègawɔa anyigba la ƒe ŋkume yeyee. 31 Yehowa ƒe ŋutikɔkɔe anɔ anyi tegbee. Yehowa akpɔ dzidzɔ ɖe eƒe dɔwɔwɔwo ŋu.+ 32 Edoa mo ɖa kpɔa anyigba la, eye wòdzona kpekpekpe;Ekaa asi towo ŋu, eye wotua dzudzɔ.+ 33 Madzi ha na Yehowa+ le nye agbe me katã;Madzi kafukafuha* na nye Mawu zi ale si mele agbe.+ 34 Nye tamesusuwo nedze eŋu.* Nye la, makpɔ dzidzɔ ɖe Yehowa ŋu. 35 Nu vɔ̃ wɔlawo nu ayi le anyigba la dzi,Eye ame vɔ̃ɖiwo maganɔ anyi o.+ Makafu* Yehowa. Mikafu Yah!*\n^ Alo, “Luʋɔnye kafu.”\n^ Alo, “bubu.”\n^ Alo, “Maʋuʋu.”\n^ Agate ŋu afia, “Nye ŋugbledede le eŋu nenyo eŋu.”


Yesu Na Abolo Dzi Ðe Edzi Eye Wòxlɔ̃ Nu Tso Amɔwɔʋãnu Ŋu | Yesu Ƒe Agbemeŋutinya\nEna Abolo Dzi Ðe Edzi Eye Wòxlɔ̃ Nu Tso Amɔwɔʋãnu Ŋu\nYESU NYI ŊUTSU 4,000\nEXLƆ̃ NU TSO FARISITƆWO ƑE AMƆWƆƲÃNU LA ŊU\nAmeha gãwo ƒo zi ɖe Yesu ŋu le Dekapoli nutoa me le Galilea-ƒua ƒe ɣedzeƒe gome. Wova be yewoaɖo toe eye wòada gbe le yewo ŋu, eye wotsɔ kusi, alo kevi gã siwo me wotsɔ nuzazãwo ɖo la ɖe asi.\nKe hã, le ɣeyiɣi aɖe megbe la, Yesu gblɔ na eƒe nusrɔ̃lawo be: “Ameha la ƒe nu le nublanui wɔm nam, elabena ŋkeke etɔ̃ sɔŋ ye nye esia wole gbɔnye, eye naneke mele wo si woaɖu o. Ne meɖe asi le wo ŋu be woayi woƒe aƒewo me dɔmeɣi la, akpo ava tso wo le mɔ dzi, evɔ wo dometɔ aɖewo hã tso didiƒe.” Ke nusrɔ̃lawo biae be: “Afi kae ame aɖe ate ŋu akpɔ abolo tsoe le teƒe tsoabo sia na ame siawo woaɖu aɖi ƒo?”—Marko 8:2-4.\nYesu bia wo be: “Abolo nenie le mia si?” Nusrɔ̃lawo ɖo eŋu be: “Abolo adre kple tɔmelã sue ʋɛ aɖewo.” (Mateo 15:34) Azɔ Yesu gblɔ na ameawo be woabɔbɔ nɔ anyigba. Etsɔ aboloawo kple tɔmelãwo hedo gbe ɖa na Mawu, eye wòtsɔ wo na eƒe nusrɔ̃lawo be woama. Nukutɔe la, wo katã woɖui ɖi ƒo. Esi wofɔ kakɛ siwo susɔ la, wokpɔ kusi gã adre, togbɔ be ŋutsu siwo ade 4,000 kpakple nyɔnuwo kple ɖeviwoe ɖui hã!\nEsi Yesu do mɔ amehaa vɔ la, eya kple eƒe nusrɔ̃lawo ɖo tɔdziʋu hetso Galilea-ƒua yi Magadan, si le ƒua ƒe ɣetoɖoƒe godzi. Le afi sia la, Farisitɔwo kple Zadukitɔwo ƒe kɔmama la me tɔ aɖewo te kpɔ be yewoado Yesu kpɔ esi wobia tso esi be wòawɔ dzesi aɖe afia yewo tso dziƒo.\nEsi Yesu nya woƒe susu ta la, egblɔ na wo be: “Ne fiẽ ɖo la, miegblɔna be: ‘Xexea me le kɔkɔ ge, elabena dziŋgɔli biã,’ eye le ŋdi la, miegblɔna be: ‘Vuvɔ le wɔwɔ ge, eye tsi le dzadza ge egbea, elabena dziŋgɔli biã, eye wòxe litii.’ Mienyaa nu si dziŋgɔli ƒe nɔnɔme fiana, ke mienya nu si ɣeyiɣiawo ƒe dzesiwo ya fia o.” (Mateo 16:2, 3) Azɔ Yesu gblɔ na Farisitɔwo kple Zadukitɔwo be womana dzesi aɖeke wo o, negbe Yona ƒe dzesi la ko.\nYesu kple eƒe nusrɔ̃lawo ɖo tɔdziʋu aɖe ɖo ta Betsaida, si le ƒua ƒe dzieheɣedzeƒe gome. Le mɔa dzi la, nusrɔ̃lawo ɖo ŋku edzi be yewometsɔ abolo si asu na yewo la ɖe asi o. Abolo ɖeka koe le wo si. Esi dze si Yesu ɖo kple Farisitɔwo kpakple Zadukitɔ siwo nye Herodes ƒe akpadzinɔlawo nɔ susu me nɛ la, exlɔ̃ nu eƒe nusrɔ̃lawo be: “Mina miaƒe ŋkuwo nanɔ ʋuʋu, eye mikpɔ nyuie le Farisitɔwo ƒe amɔwɔʋãnu kple Herodes ƒe amɔwɔʋãnu la ŋuti.” Ke nusrɔ̃lawo ya susui be esi yewoŋlɔ be be yewoatsɔ abolo ɖe asi tae wòƒo nu tso amɔwɔʋãnua ŋu ɖo. Esi Yesu de dzesi esia la, egblɔ be: “Nu ka tae miele nya ʋlim le esi abolo aɖeke mele mia si o ta?”—Marko 8:15-17.\nƔeyiɣi kpui aɖe do ŋgɔ la, Yesu tsɔ abolo nyi ame akpe geɖe. Eya ta ele be nusrɔ̃lawo nakpɔe be menye abolo si yewometsɔ ɖe asi o la ƒe nya gblɔm wòle o. Ebia wo be: “Ðe mieɖo ŋku edzi oa? Esi meŋe abolo atɔ̃awo me na ŋutsu akpe atɔ̃awo ɖe, kusi nenie kakɛ siwo miefɔ la de?” Woɖo eŋu be: “Wuieve.” Yesu yi eƒe nyaa dzi be: “Esi meŋe abolo adreawo me na ŋutsu akpe eneawo ɖe, kusi gã nenie kakɛ siwo miefɔ la de?” Woɖo eŋu be: “Adre.”—Marko 8:18-20.\nYesu bia wo be: “Aleke wɔ miese egɔme be menye abolo ƒe nya gblɔm mele na mi o?” Egblɔ kpee be: ‘Mikpɔ nyuie le Farisitɔwo kple Zadukitɔwo ƒe amɔwɔʋãnu la ŋu.’—Mateo 16:11.\nNusrɔ̃lawo se eme mlɔeba. Amɔwɔʋãnu nana abolo hona eye wodenɛ amɔwɔ me hã be wòaʋã. Le Yesu ƒe nyaa nu la, amɔwɔʋãnu le tsitre ɖi na nu si gblẽa nu. Eya ta enɔ nu xlɔ̃m eƒe nusrɔ̃lawo be woakpɔ nyuie le “Farisitɔwo kple Zadukitɔwo ƒe nufiafia,” si gblẽa nu la ŋuti.—Mateo 16:12.\nNu ka tae amewo va ƒo zi ɖe Yesu ŋu?\nEsi Yesu ƒo nu tso amɔwɔʋãnu ŋu la, nu kae eƒe nusrɔ̃lawo susu?\nEsi Yesu ƒo nu tso “Farisitɔwo kple Zadukitɔwo ƒe amɔwɔʋãnu” ŋu la, nu kae wòwɔnɛ?


Naneke Mete Ŋu Xe Mɔ Na Wo Be Woagaɖe Gbeƒã O | Biblia Me Nusɔsrɔ̃wo Na Ðeviwo\nŊutsu aɖe si mete ŋu zɔna o la, nɔna gbedoxɔa ƒe mɔ nu nɔa nu biam gbe sia gbe. Gbe ɖeka le ŋdɔ me la, ekpɔ Petro kple Yohanes wonɔ gegem ɖe gbedoxɔa me. Egblɔ na wo be: ‘Meɖe kuku, mina nanem.’ Petro gblɔ nɛ be: ‘Nane si nyo wu ga la le asinye mana wò. Le Yesu ƒe ŋkɔ me la, tso nàzɔ!’ Emegbe Petro lé eƒe asi eye wòtso zɔ azɔli! Ameawo kpɔ dzidzɔ ŋutɔ le nukunu sia ta eye wo dometɔ geɖewo zu xɔsetɔwo.\nGake nunɔlawo kple Zadukitɔwo kpɔ dziku. Wolé apostoloawo kplɔ wo yi ʋɔnui eye wobia wo be: ‘Ame kae na ŋusẽa mi be miada dɔ na ŋutsu sia?’ Petro gblɔ be: ‘Yesu Kristo si miewu lae na ŋusẽa mí.’ Subɔsubɔhakplɔlawo do ɣli be: ‘Migaƒo nu tso Yesu ŋu o!’ Gake apostoloawo gblɔ be: ‘Ele na mí be míaƒo nu tso eŋu. Míadzudzɔ o.’\nEsi woɖe asi le Petro kple Yohanes ŋu teti ko la, woyi nusrɔ̃la susɔeawo gbɔ eye wogblɔ nu si dzɔ la na wo. Wodo gbe ɖa ɖekae na Yehowa be: ‘Míeɖe kuku, na dzi nanɔ mía ƒo ne míayi wò dɔa dzi.’ Yehowa na eƒe gbɔgbɔ kɔkɔea wo eye woyi edzi ɖe gbeƒã eye woda dɔ na amewo. Ame geɖe va zu xɔsetɔwo. Esia ve dɔme na Zadukitɔwo ale gbegbe be wolé apostoloawo de gaxɔ me. Gake le zã me la, Yehowa dɔ eƒe dɔla wòʋu gaxɔa ƒe ʋɔtruwo eye wògblɔ na apostoloawo be: ‘migbugbɔ yi gbedoxɔa me, mifia nu le afi ma.’\nEsi ŋu ke la, wogblɔ na Sanhedrin si nye subɔsubɔhakplɔlawo ƒe Ʋɔnudrɔ̃ƒea be: ‘Gaxɔa le tutu gake ŋutsu siwo míelé la do dzo! Wole gbedoxɔa me eye wole nu fiam amewo!’ Wogalé apostoloawo ake eye wokplɔ wo va Ʋɔnudrɔ̃ƒea. Nunɔlagã la gblɔ be: ‘Míede se na mi be migaƒo nu tso Yesu ŋu o!’ Gake Petro ɖo eŋu be: “Ele be míaɖo to Mawu abe dziɖula ene wu amewo.”\nSubɔsubɔhakplɔlaawo kpɔ dziku vevie eye wodi be yewoawu apostoloawo. Gake Farisitɔ aɖe si ŋkɔe nye Gamaliel tso eye wògblɔ be: ‘Mikpɔ nyuie! Anye Mawue le megbe na ŋutsu siawo. Ðe miedi be yewoawɔ avu kple Mawua?’ Wolɔ̃ ɖe eƒe nyawo dzi. Eya ta esi woƒo apostoloawo kple ati vɔ la, wogade se na wo ake be woadzudzɔ gbeƒãɖeɖe eye woɖe asi le wo ŋu. Gake esia mena apostoloawo dzudzɔ o. Woyi edzi ɖe gbeƒã nya nyuia le gbedoxɔa me kple tso aƒe me yi aƒe me.\n“Ele be míaɖo to Mawu abe dziɖula ene wu amewo.”—Dɔwɔwɔwo 5:29\nNyabiasewo: Nu kae na nusrɔ̃lawo medzudzɔ gbeƒãɖeɖe o? Aleke Yehowa kpe ɖe wo ŋui?\nDɔwɔwɔwo 3:1–4:31; 5:12-42\nEsi Yesu gblɔ na apostoloawo be womegavɔ̃ ku o ɖe, ke nu ka tae wògblɔ be ne woti wo yome la woasi?\n“Ðe Gbeƒã Nya La” (Hadzidzi 92)\nÈle klalo be yeadzi ha tso gbeƒãɖeɖe Mawu ƒe nya la ŋua?


Nyɔ! | 2003-12-08\nGBE BUBU China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Hungarian Italian Korean Lithuanian Portuguese Romanian Russian Slovenian Swahili Turkish Ukrainian\nETSO NYƆ! ŊLƆLA SI LE PHILIPPINES GBƆ\nEƒe lãme gblẽ vevie. Dɔléle ƒe dzesi vovovowoe dze le eŋu. Ele ya ɖem. Eƒe asrãdɔa nu sẽ wu tsã. Agbagba siwo katã dzem wole be woana wòaka ɖe eme nɛ zu dzodzro. Wokpɔ aɖi le eƒe lãmetsiwo me. Ne woda dɔa le akpa aɖe la, dɔ bubuwo gadona le akpa bubuwo. Ne ame ŋutɔŋutɔe le dɔ sia lém la, ɖeko ɖɔktawo agblɔ be dɔléle vovovo siawo nye dɔmavɔleameŋu kple dɔvɔ̃. Esi naneke megali woawɔ o ta la, ɖeko woaɖe afɔ siwo ana dɔnɔa ƒe dzi nadze eme alesi wòanya wɔe vaseɖe eƒe kugbe.\nGAKE menye ame ŋutɔŋutɔe dɔnɔ sia nye o. Míaƒe aƒe—si nye anyigba lae. Nudzɔdzɔ sia ɖɔ nusi tututu le dzɔdzɔm ɖe míaƒe ɣletinyigba sia dzi nyuie. Ya ƒe ɖiƒoƒo, xexeame ƒe dzoxɔxɔ, tsi ƒe ɖiƒoƒo, kple aɖinuwoe nye míaƒe anyigba sia ƒe dɔléleawo dometɔ ʋɛ aɖewo. Abe ɖɔkta siwo míeyɔ va yi ene la, eŋutinunyala bibiwo tɔtɔ le nusi woawɔ ŋu.\nNyadzɔdzɔgblɔmɔnuwo ƒoa nu tso míaƒe ɣletinyigba sia ƒe lãmegbegblẽ ŋu enuenu le nyati siwo gbɔna te: “Tɔgɔmetu dada be woatsɔ aɖe lãe na tɔgɔme va zu lãwo tsrɔ̃ƒe.” “Tsikɔ Ate Ŋu Awu Asiatɔ Biliɔn Ðeka le ƒe 24 Megbe.” “Wotsɔa aɖinu tɔn miliɔn blane yia xexeame ƒe teƒeteƒewoe ƒe sia ƒe.” “Aɖi ge ɖe tsivudo 1,800 siwo le Japan dometɔ eve kloe le etɔ̃ ɖesiaɖe me la me.” “Do si Wokpɔ le Ya si Xea Ɣe ƒe Keklẽ Nu me le Antarctic Galolo ɖe Edzi.”\nAfɔku si dze ŋgɔ nutoa ŋuti nyadzɔdzɔ siwo wogblɔna edziedzi va ma to na ame aɖewo eye wogblɔna kura gɔ̃ hã be ‘Gbɔnye nya kae wòtsɔ, nya mawo meku ɖe ŋunye o.’ Gake míede dzesii alo míeɖade dzesii o, anyigba dome gbegblẽ atraɖii kpɔa ŋusẽ ɖe ame akpa gãtɔ ƒe agbe dzi. Esi míaƒe ɣletinyigba dome gbegblẽ va le agbogbo dom ɖe edzi fifia ta la, anɔ eme be ele nu gblẽm le míaƒe agbe ƒe akpa aɖewo ŋu xoxo. Esia tae wòle be amesiame natsɔ ɖe le míaƒe aƒea ƒe dedienɔnɔ kple etakpɔkpɔ me. Ne èbu eŋu kpɔ la, afika gɔ̃e míayi aɖanɔ?\nAleke gbegbee kuxia keke tae? Aleke gbegbee anyigba la ƒe lãmegbegblẽa le? Aleke esia le ŋusẽ kpɔm ɖe amewo ƒe agbe dzii? Mina míadzro nu ʋɛ aɖewo siwo ana míase nusitae míagblɔ be menye lãmegbegblẽ vi aɖe koe le fu ɖem na míaƒe anyigba la o, ke boŋ dɔléle sesẽ aɖee le fu ɖem nɛ la me.\n▪ ATSIAƑU: Woɖe lã geɖe le atsiaƒua ƒe akpa gãtɔwo me akpa. Nyatakaka si Dukɔ Ƒoƒuawo ƒe Yamenutome Ðoɖowɔha na gblɔ be, “lãɖehawo ɖe lãwo ƒiaƒiaƒia le atsiaƒu ƒe alafa memama 70 me ale gbegbe be tɔmelãwo magate ŋu adzi wòasɔ gbɔ o alo adzi ɖe edzi aɖo esi woɖe teƒe o.” Le nyateƒe me la, tɔmelã siwo nye cod, hake, dzoɖu kple flounder ƒe agbɔsɔsɔ le Dziehe Atlantik dzi ɖe kpɔtɔ alafa memama 95 sɔŋ le ƒe 1989 kple 1994 dome. Ne nusia yi edzi la, ekema nukae wòafia na ame miliɔn nane siwo nɔa agbe ɖe tɔmelãwo dzi hena woƒe nuɖuɖu vevi la dzii?\nTsɔ kpe ɖe eŋu la, wobu akɔnta be wogblẽa tɔmelã miliɔn 20 va ɖo miliɔn 40 dome ƒe sia ƒe ne wolé wo eye wotsɔ wo ƒu gbe ɖe atsiaƒugã la me—eye zi geɖe la, wodea abi wo ŋu alo wokuna. Nukatae wowɔa esia ɖo? Woɖea wo kpakple tɔmelã siwo dim wole gake womedi woawo ya o.\n▪ AVEWO: Avewo tsɔtsrɔ̃ gblẽa nu geɖe ŋutɔ. Atiwo tsɔtsrɔ̃ ɖea ŋutete si le anyigba ŋu be wòaxɔ ya si nye carbon dioxide la dzi kpɔtɔna eye esia hea xexeame ƒe dzoxɔxɔ vɛ. Numiemie ƒomevi aɖewo siwo me wokpɔa atikewo tsonae maganɔ anyi o. Ke hã ɖeko avewo tsɔtsrɔ̃ le edzi yim madzudzɔmadzudzɔe. Le nyateƒe me la, avewo tsɔtsrɔ̃ dzi ɖe edzi le ƒe siawo me. Eŋutinunyala aɖewo se le wo ɖokui me be ne esia yi edzi la, anyigba xɔdzo dzi vewo atsrɔ̃ le ƒe 20 lɔƒo me.\n▪ AÐIÐUÐƆWO: Kɔlili gbeɖuɖɔ siwo me aɖi le ɖe anyigba dzi kpakple wokɔkɔ ɖe atsiaƒu me nye kuxi gã aɖe si ate ŋu agblẽ nu le ame miliɔn nanewo ŋu. Nuklianugbegblẽwo, gakpo siwo me aɖi le, kpakple aŋenugbegblẽwo nye nusiwo gblẽa nu le ame ŋu, hea dɔléle, alo ku vɛ na amegbetɔwo kple lãwo siaa.\n▪ ATIKEWO: Le ƒe 100 si va yi me la, woto atike yeye siwo ade 100,000 kloe vɛ. Atike siawo va gena ɖe míaƒe ya, anyigba, tsi, kple nuɖuɖu me. Wo dometɔ ʋɛ aɖewo koe wodo kpɔ be wònyo na míaƒe lãmesẽ hã. Gake wode dzesi wo dometɔ geɖe be woate ŋu ahe kansa alo dɔléle bubuwo vɛ.\nNu bubu geɖe li siwo nye ŋɔdzi na míaƒe nutoa me: ya ƒe ɖiƒoƒo, tsiƒoɖi siwo ŋu wometrɔ asi le o, aɖitsi ƒe dzadza, tsi nyui ƒe anyimanɔmanɔ, kple bubuawo. Ʋɛ siwo míeyɔ va yi ɖeɖe ɖo kpe edzi be míaƒe anyigba la dze dɔ. Ðe woate ŋu ayɔ dɔea, alo wɔna aɖeke megali oa?


How should a Christian couple view in vitro fertilization? | Study\nGBE BUBU Afrikaans Albanian Amharic Arabic Armenian Bicol Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lingala Lithuanian Malagasy Malay Myanmar Ndebele Ndonga Norwegian Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Setswana Shona Slovak Slovenian Spanish Swati Swedish Tagalog Thai Tsonga Turkish Twi Ukrainian Venda Vietnamese Zulu\nHafi mía kple srɔ̃nye míasrɔ̃ nyateƒea la, míelɔ̃ ɖɔktawo zã fufɔfɔmɔnu aɖe si me woɖea ŋutsu ƒe tsinyenye kple nyɔnu ƒe azi dea atukpavi aɖe me be ŋutsua ƒe tsinyenye me nugbagbevi nade vi azia me, eye emegbe wotsɔa fugboea dea nyɔnua ƒe vidzidɔ me la na srɔ̃nye, le esi míedi be míadzi vi ta. Menye srɔ̃nye ƒe azi siwo me vi ɖo la katãe wozã o; wode ɖewo nufamɔ̃ aɖe me hedzra wo ɖo. Ðe wòle be míana woakpɔtɔ anɔ anyia, alo woate ŋu atsɔ wo aƒu gbea?\nEsia nye nyametsotso sesẽ siwo dzea ŋgɔ atsu kple asi siwo wɔ fufɔfɔmɔnu sia, si míayɔ be atukpamefufɔfɔmɔnu, ŋu dɔ la dometɔ ɖeka. Agba le atsu kple asi ɖe sia ɖe dzi le Yehowa ŋkume be woawɔ nyametsotso le nu si woawɔ ŋu. Gake ɖewohĩ nu siwo vidzidzi to fufɔfɔmɔnu sia dzi bia la me dzodzro kpuie aɖe vi.\nƑe 1978 mee nye zi gbãtɔ si England nyɔnu aɖe fɔ fu to mɔ sia dzi hedzi vi; ame geɖe yɔ ɖevi sia be nudokpɔtukpamevi. Nyɔnua metea ŋu fɔa fu o, elabena eƒe azigolo nu xe, si wɔe be srɔ̃a ƒe tsinyenye me nugbagbeviwo metea ŋu ɖoa eƒe aziawo gbɔ be wòafɔ fu o. Eya ta ɖɔktawo wɔ dɔ nɛ heɖe eƒe azi tsitsi ɖeka, tsɔe de atukpavi aɖe me, eye wotsɔ srɔ̃a ŋutsua ƒe tsinyenye kɔ ɖe edzi be wòana vi naɖo azia me. Wotsɔ azi si me vi ɖo (fugboe) la de nunyiamewo me wòtsi vie eye emegbe wotsɔe de nyɔnua ƒe vidzidɔ me eye wòfɔ fu. Ɣeyiɣi aɖe megbe la, edzi nyɔnuvi. Wova yɔ fufɔfɔmɔnu sia kple bubu siwo de sɔsɔ ge kplii la be in vitro fertilization (IVF) [fécondation in vitro (FIV)] alo atukpamefufɔfɔmɔnu.\nTogbɔ be nu siwo fufɔfɔmɔnu sia bia la ato vovo le dukɔ vovovowo me hã la, afɔ vevi siwo woɖenae nye esi: Wonaa atike aɖe nyɔnua wòazã kwasiɖa aɖewo be wòana eƒe azi geɖe natsi. Woate ŋu abia tso srɔ̃a ŋutsua si be wòalili asi eƒe ŋutsu ŋu ne wòanye tsi. Wotsɔa aziawo kple tsinyenyea, si me woɖe ɖinuwo le la, dea atukpavi aɖe me le nudokpɔƒe. Vi ate ŋu aɖo azi geɖe me eye woate tsitsi be woava zu fugboewo. Abe ŋkeke ɖeka ene megbe la, wodoa azi siwo me vi ɖo la kpɔ ne woakpɔe ɖa be nane gblẽ le wo ŋu hã, ale be woatsɔ esiwo ŋu wokpɔ be naneke megblẽ le o la ade nyɔnua ƒe vidzidɔ me be woatsi nyuie. Abe ŋkeke etɔ̃ ene megbe la, menye fugboe ɖeka koe wotsɔna dea nyɔnua ƒe vidzidɔ me o, ke boŋ wotsɔa nyuitɔawo eve alo etɔ̃ dea eƒe vidzidɔ me, ale be kakaɖedzi nanɔ anyi be afɔ fu. Ne fugboe ɖeka alo esi wu nenema te ŋu lé ɖe eƒe vidzidɔ me la, ke efɔ fue nye ema, eye woakpɔ mɔ be adzi vi le ɣeyiɣi aɖe megbe.\nKe fugboe nyuitɔ siwo wometsɔ de nyɔnua ƒe vidzidɔ me o, esiwo mele nɔnɔme nyui me o kple esiwo ŋu nane gblẽ le ya ɖe? Ne womelé be na fugboe susɔe mawo o la, eteƒe madidi o, womaganyo na zazã o. Hafi esia nadzɔ la, woate ŋu akɔ atike aɖe ɖe fugboe siawo dzi atsɔ ade nufamɔ̃ aɖe me. Nu ka tae? Ne wotsɔ fugboeawo de nyɔnua ƒe vidzidɔ me gake mete ŋu fɔ fu o la, woate ŋu azã fugboe siwo wodzra ɖo la agatee kpɔ ake, gake esia ƒe asi abɔbɔ wu. Ke hã esia fɔa nya sesẽ aɖewo ɖe te. Abe ale si wòdze le atsu kple asi si bia nya si le etame la ƒe nyaa me ene la, nu si woawɔ kple fugboe siwo wotsɔ de nufamɔ̃ me la ŋuti nyametsotso va zu taɖui na ame geɖe. Anɔ eme be womadi be yewoagadzi vi bubuwo o. Ate ŋu anye be dzilawo ƒe ƒexɔxɔ alo woƒe ganyawo made wo dzi be woagatee kpɔ ake o. Alo nyɔnuawo ate ŋu anɔ vɔvɔ̃m na kuxi siwo ado tso eme ne yewova fɔ vi eve alo esiwo wu nenema ƒe fu. * Eye ne srɔ̃tɔ ɖeka alo evea siaa ku alo ɖeka alo evea siaa ɖe ame bubu la, esia ate ŋu ahe kuxi geɖe vɛ. Ɛ̃, dzimaɖitsitsiawo sɔ gbɔ, eye esia wɔe be srɔ̃tɔ aɖewo yi edzi le fugboeawo dzadzraɖo ŋuti fe xem ƒe geɖe.\nLe ƒe 2008 me la, fugboe ŋuti nunyalagã aɖe ŋlɔ ɖe nyadzɔdzɔgbalẽ (The New York Times) aɖe me be nu si woawɔ kple fugboe siwo susɔ la ŋuti nyametsotsowɔwɔ zu taɖui na ame geɖe. Nyatia yi edzi be: ‘Ne mede ɖeke o la, wodzra fugboe 400,000 ɖo ɖe nufamɔ̃ me le kɔwo dzi le dukɔa me godoo, eye wotsɔ bubuwo le kpekpem ɖe wo ŋu gbe sia gbe. Fugboewo ate ŋu anɔ nɔnɔme nyui me ƒe ewo alo esi wu nenema ne wodzra wo ɖo nyuie, gake menye wo katãe tsia agbe ne woɖe wo le nufamɔ̃a me hena zazã o.’ Nyateƒenya sia na Kristotɔ aɖewo tɔ sẽe hede ŋugble le nyaa ŋu. Nu ka tae?\nAtsu kple asi Kristotɔ siwo atukpamefugboewo ŋuti nyametsotso sesẽwo dze ŋgɔe la ate ŋu ade ŋugble le atikewɔwɔ me kuxi sesẽ bubu aɖe ŋu. Le kpɔɖeŋu me, ate ŋu ahiã be Kristotɔ aɖe natso nya me le nu si woawɔ na eƒe ame vevi aɖe si le dɔlémafɔe lém, ame si ƒe agbe wolé ɖe te to mɔ̃ aɖewo zazã dzi, abe to mɔ̃ si wɔa dɔ abe dzitodzito ene dzi be wòate ŋu anɔ gbɔgbɔm, la ŋu. Kristotɔ vavãwo melɔ̃na be woaɖe asi le dɔnɔ ŋu atikemawɔmawɔ nɛ o; eye le ɖekawɔwɔ me kple 2 Mose 20:13 kple Psalmo 36:10 me nyawo la, wodea asixɔxɔ gã aɖe agbe ŋu. May 8, 1974, ƒe yevugbe me Nyɔ! gblɔ be: “[Kristotɔwo] bua agbe be enye nu kɔkɔe abe ale si Mawu bunɛ ene, eye wodea bubu dziɖuɖu ƒe sewo ŋu, eya ta ame siwo dina be yewoawɔ ɖe Biblia ƒe gɔmeɖosewo dzi la malɔ̃ gbeɖe be woawu dɔnɔ aɖe si le dɔlémafɔe lém la o, le woƒe dzitsinya ta,” elabena wokpɔe be enye eɖoɖo koŋ aɖe dɔnɔa ƒe agbe ɖa. Gake le nɔnɔme aɖewo me la, esi wotsɔ mɔ̃ aɖe le kpekpem ɖe dɔnɔ aɖe ŋu ta koe wògakpɔtɔ le agbe ɖo. Ƒometɔwo ate ŋu atso nya me ne ɖɔktawo ayi edzi anɔ mɔ̃ sia tɔgbi zãm atsɔ alé amea ƒe agbe ɖe te loo alo woadzudzɔ esia wɔwɔ.\nEnye nyateƒe be esia mesɔ kple atsu kple asi siwo wɔ atukpamefufɔfɔmɔnua ŋu dɔ eye fifia wodzra woƒe fugboewo ɖo la ƒe nyaa o. Gake tiatia ɖeka aɖe si woate ŋu atsɔ aɖo wo ŋkumee nye be woalɔ̃ be woaɖe fugboeawo le nufamɔ̃a me, elabena ne woɖe fugboeawo le nufamɔ̃a me la, eteƒe madidi o, nu agblẽ le wo ŋu eye womagate ŋu azã wo o. Ele be atsu kple asia natso nya me ne woalɔ̃ woawɔ esia loo alo womalɔ̃ o.—Gal. 6:7.\nAtsu kple asi aɖe ate ŋu atiae be yewoanɔ fe xem ɖe yewoƒe fugboe susɔe siwo wodzra ɖo ɖe nufamɔ̃ me la ta ɖaa, alo woate ŋu atiae be yewoadzra wo ɖo ava zã wo emegbe ne yewodi be yewoagadzi vi bubu. Gake atsu kple asi bubu hã ate ŋu atiae be woadzudzɔ nufamɔ̃ la zazã atsɔ alé fugboeawo ƒe agbe ɖe te, le esi wokpɔe be mɔ̃ aɖe koe wotsɔ lé wo ɖe te ta. Agba le Kristotɔ siwo nya sia dze ŋgɔe la dzi le Mawu ŋkume be woanɔ te ɖe woƒe dzitsinya si wotsɔ Biblia na hehee la dzi awɔ nyametsotso. Ele be woƒe taɖodzinu nanye be yewoƒe dzitsinya nagaɖe fu na yewo o, eye le ɣeyiɣi ma ke me la, ele be woabu ame bubuwo hã ƒe dzitsinya ŋu.—1 Tim. 1:19.\nAgba le Kristotɔ siwo nya sia dze ŋgɔe la dzi le Mawu ŋkume be woanɔ te ɖe woƒe dzitsinya si wotsɔ Biblia na hehee la dzi awɔ nyametsotso\nVidzinuwo ƒe lãmetsiwo ŋuti nunyala bibi aɖe gblɔ be atsu kple asi akpa gãtɔ “tɔtɔ, ke hã wotsi dzi vevie le agba gã si gbegbe le wo dzi be woatso nya me le nu si woawɔ kple woƒe fugboe siwo [wotsɔ de nufamɔ̃ me] ŋu la ŋu.” Eƒo nya ta be: “Le atsu kple asi geɖe gome la, ewɔ abe nyametsotso nyui aɖeke meli woawɔ o ene.”\nEme kɔ ƒãa be, ele be Kristotɔ vavã siwo le atukpamefufɔfɔmɔnua zazã ŋu bum la nade ŋugble le kuxi sesẽ siwo katã ate ŋu ado mo ɖa la ŋu nyuie. Biblia ɖo aɖaŋu be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.”—Lod. 22:3.\nAtukpamefufɔfɔmɔnu Bubu Aɖewo\nEsi woto in vitro fertilization (IVF) alo atukpamefufɔfɔmɔnua vɛ megbe la, eʋu mɔ na eƒe mɔnu bubu siwo de sɔsɔ ge kplii, siwo tsi tsitre ɖe Mawu ƒe tamesusu si dze kɔtɛ le Ŋɔŋlɔawo me la ŋu. Le kpɔɖeŋu me, woate ŋu ana ŋutsu bubu aɖe si menye nyɔnu aɖe srɔ̃ o la ƒe tsinyenye nade vi nyɔnua ƒe aziwo me. Emegbe nyɔnua alɔ̃ be woatsɔ fugboe siwo do tso eme la ade yeƒe vidzidɔ me. (Nyɔnu nyɔnugbɔdɔla siwo ɖe wo nɔewo la lɔ̃a esia wɔwɔ.) Alo woana srɔ̃ŋutsu aɖe ƒe tsinyenye nade vi nyɔnu aɖe si menye srɔ̃a o ƒe aziwo me. Emegbe srɔ̃a nyɔnu la alɔ̃ be woatsɔ fugboeawo ade yeƒe vidzidɔ me.\nLe eƒe mɔnu bubu aɖe si woyɔna be “fugboexɔxɔ tso ame bubu gbɔ” me la, fugboe siwo woade nyɔnu aɖe ƒe vidzidɔ me la anye nyɔnu bubu aɖe ƒe azi siwo me wotsɔ ŋutsu bubu aɖe si menye srɔ̃a o ƒe tsinyenye de vii. Le bubu aɖe hã me la, wotsɔa srɔ̃ŋutsua ƒe tsinyenye dea vi srɔ̃a nyɔnu ƒe aziwo me le atukpa me. Emegbe wotsɔa fugboea dea nyɔnu bubu aɖe si wohaya la ƒe vidzidɔ me, eye eya ƒoe fua nɔna va se ɖe esime wòadzi ɖevia na wo. *\nMawu subɔlawo melɔ̃na zãa vidzidzimɔnu siawo o, le esi wodea bubu eƒe mɔfiafia si nye, “Mègatsɔ wò tsinyenye na hawòvi srɔ̃ atsɔ aƒo ɖi ɖokuiwò o,” la ŋu ta. (3 Mose 18:20, 29, NW; Lod. 6:29) Ne wozã azi kple tsinyenye siwo menye srɔ̃tɔawo ŋutɔ tɔwo o tsɔ wɔ atukpamefugboe na wo la, esia sɔ kple nu si Biblia yɔ be por·nei′a, si nye gbɔdɔdɔ manɔsenu. Eya ta fufɔfɔ ƒe mɔnu mawo nye vidzinuwo ŋu dɔ wɔwɔ le mɔ gbegblẽ nu si gbɔ eme.—Mat. 5:32; 1 Kor. 5:11; 6:9, 18; Heb. 13:4.\n^ mm. 27 March 8, 1993, ƒe yevugbe me Nyɔ!, axa 26-27, dzro vidada si wohaya la ƒe nyaa me tsitotsito.\nŊutsu aɖe kple nyɔnu aɖe siwo le wo nɔewo gbɔ srɔ̃maɖemaɖee la le Biblia srɔ̃m eye wodi be yewoaxɔ nyɔnyrɔ, gake womate ŋu awɔ woƒe srɔ̃ɖeɖea le dziɖuɖua gbɔ o, elabena ŋutsua mele dukɔa me le se nu o. Dziɖuɖua meɖea mɔ be amedzro si mele dukɔa me le se nu o la naɖe srɔ̃ o. Ðe woate ŋu ade asi Srɔ̃ɖeɖe Me Nuteƒewɔwɔ Ƒe Adzɔgbeɖegbalẽ te eye eyome woaxɔ nyɔnyrɔa?\nEsia adze abe kuxia gbɔ kpɔnu ene, gake esia menye Ŋɔŋlɔawo ƒe mɔfiafia na woƒe kuxia gbɔ kpɔkpɔ o. Be míase nu si tae gɔme la, mina míadzro taɖodzinu si le Srɔ̃ɖeɖe Me Nuteƒewɔwɔ Ƒe Adzɔgbeɖegbalẽ la ŋu, nu si tae wòli ɖo kple nɔnɔme si me woate ŋu azãe le kpakple ale si woazãe me.\nAgbalẽ sia nye nyameʋuʋu si woŋlɔ ɖi, si te ŋutsu aɖe kple nyɔnu aɖe dea asii le ɖasefowo ŋkume, ne se meɖe mɔ na be woaɖe srɔ̃ o, le susu siwo gbɔna ta. Le agbalẽa me la, woɖe adzɔgbe be yewoawɔ nuteƒe na yewo nɔewo eye yewoade yewoƒe srɔ̃ɖeɖea agbalẽ me ne se va ɖe mɔ ɖe enu ko. Esia awɔe be hamea abu wo be woɖe adzɔgbe le Mawu kple amegbetɔwo siaa ŋkume be yewoawɔ nuteƒe na yewo nɔewo eye woawɔ nu ɖe wo ŋu abe ɖe wode woƒe srɔ̃ɖeɖea agbalẽ me le dziɖuɖu gbɔ ene.\nNu ka tae wozãa Srɔ̃ɖeɖe Me Nuteƒewɔwɔ Ƒe Adzɔgbeɖegbalẽa ɖo, eye ɣekaɣie wowɔa eŋu dɔ? Yehowae ɖo amegbetɔwo ƒe srɔ̃ɖeɖe anyi eye edina be woade bubu geɖe eŋu. Via Yesu gblɔ be: “Nu si Mawu bla ɖekae la, ame aɖeke negama eme o.” (Mat. 19:5, 6; 1 Mose 2:22-24) Egblɔ kpee be: ‘Ame sia ame si gbe srɔ̃a, ne menye le ahasiwɔwɔ [gbɔdɔdɔ manɔsenu] ta o, eye wòɖe bubu la, ewɔ ahasi.’ (Mat. 19:9) Eya ta “ahasiwɔwɔ,” ne míagblɔe bubui la, gbɔdɔdɔ manɔsenu, koe nye nu ɖeka si ŋu Ŋɔŋlɔawo ɖe mɔ ɖo be ate ŋu ana woagbe srɔ̃. Le kpɔɖeŋu me, ne srɔ̃ŋutsu aɖe dɔ kple ame bubu aɖe si menye srɔ̃a o la, srɔ̃a nyɔnu maɖifɔ la ate ŋu atso nya me be yeagbee loo, alo yemagbe o. Ne nyɔnua gbee la, ekema nyɔnua vo aɖe ŋutsu bubu.\nKe hã le dukɔ aɖewo me, vevietɔ tsã la, sɔlemeha si kpɔ ŋusẽ wu le dukɔa me la medaa asi ɖe Biblia ƒe nukpɔsusu sia si me kɔ keŋ la dzi o. Ke boŋ wofia nu be mesɔ be woada asi ɖe srɔ̃gbegbe dzi le susu aɖeke ta o. Eya ta le teƒe aɖewo siwo sɔlemehaa kpɔ ŋusẽ geɖe le la, dziɖuɖua ƒe se meɖe mɔ ɖe srɔ̃gbegbe ŋu o, eɖanye le susu si sɔ si Yesu gblɔ la ta gɔ̃ hã. Le dukɔ bubuwo me la, se ɖe mɔ ɖe srɔ̃gbegbe ŋu, gake afɔɖeɖe siwo wòbia sɔ gbɔ ale gbegbe, ewɔwɔ sesẽna, eye wòbiaa nu geɖe tso ame si. Ate ŋu axɔ ƒe gbogbowo ŋutɔ hafi ame nate ŋu axɔ eƒe srɔ̃gbegbalẽ. Ðeko wòle abe ɖe sɔlemehaa alo dziɖuɖua le ɖoɖo si dzi Mawu da asi ɖo la dzi wɔwɔ ‘hem ɖe megbe’ ene.—Dɔw. 11:17.\nLe kpɔɖeŋu me, ate ŋu adzɔ be atsu kple asi aɖe le dukɔ aɖe si me se meɖe mɔ ɖe srɔ̃gbegbe ŋu le o me, alo esesẽ ŋutɔ be woaxɔ srɔ̃gbegbalẽ, ɖewohĩ axɔ ƒe gbogbo aɖe hafi woada asi ɖe edzi le se nu. Ne atsu kple asia wɔ nu sia nu si sɔ be woatso srɔ̃ɖeɖe si bla wo le dziɖuɖua gbɔ fifia la me eye wodze le Mawu ŋkume be woaɖe srɔ̃ bubu la, woate ŋu ade asi Srɔ̃ɖeɖe Me Nuteƒewɔwɔ Ƒe Adzɔgbeɖegbalẽa te. Esia nye nublanuikpɔkpɔ ƒe ɖoɖo aɖe si Kristo hamea wɔ le dukɔ mawo me. Gake menye ɖoɖo aɖe si ŋu dɔ woawɔ le dukɔ akpa gãtɔ, siwo me woɖe mɔ ɖe srɔ̃gbegbe ŋu le, me o, ne ame azã ga geɖe alo agbalẽa wɔwɔ sesẽ gɔ̃ hã.\nAme aɖewo mese nu si tae wozãa Srɔ̃ɖeɖe Me Nuteƒewɔwɔ Ƒe Adzɔgbeɖegbalẽa ɖo la gɔme o, eye togbɔ be wole afi si se ɖe mɔ ɖe srɔ̃gbegbe ŋu le hã la, wobia be yewoade asi agbalẽ sia te tsɔ wu be yewoakpe akɔ kple srɔ̃gbegbalẽxɔxɔ le se nu me hloloetsotsowo kple fukpekpewo.\nLe nɔnɔme si míeɖɔ le nyabiasea me gome la, ŋutsua kple nyɔnua wole wo nɔewo gbɔ evɔ womeɖe wo nɔewo o, eye fifia wodi be yewoaɖe yewo nɔewo. Wo dometɔ ɖe sia ɖe vo le Ŋɔŋlɔawo nu aɖe srɔ̃; se aɖeke mebla wo be woanɔ ame aɖe si woɖe tsã la gbɔ o. Ke hã ŋutsua mele dukɔa me le se nu o, eye dziɖuɖua meɖe mɔ be amedzro si mele dukɔa me le se nu o la naɖe srɔ̃ o. (Le dukɔ aɖewo me la, dziɖuɖua aɖe mɔ ɖe srɔ̃ɖeɖe ŋu ne srɔ̃ɖelawo dometɔ ɖeka alo wo ame evea siaa mele dukɔa me le se nu o gɔ̃ hã.) Le nya si me dzrom míele nu la, dukɔa ɖe mɔ ɖe srɔ̃gbegbe ŋu. Eya ta womawɔ Srɔ̃ɖeɖe Me Nuteƒewɔwɔ Ƒe Adzɔgbeɖegbalẽa ŋu dɔ le dukɔ ma me o. Eye de dzesii be le ŋutsu kple nyɔnu siawo gome la, menye ɖe wòhiã be wo dometɔ aɖe naxɔ srɔ̃gbegbalẽ hafi wogbe enanɛ o. Wo ame evea siaa vo aɖe srɔ̃. Ke aleke woawɔ esiae esi ŋutsua mele dukɔa me le se nu o? Ðewohĩ ahiã be woayi dukɔ bubu aɖe si me se aɖe mɔ nɛ wòaɖe srɔ̃ la me. Alo woate ŋu aɖe wo nɔewo le dukɔ si me wole fifia la kura gɔ̃ hã me ne ŋutsua wɔ afɔɖeɖe siwo sɔ si wɔe be wòle dukɔa me le se nu.\nƐ̃, ŋutsua kple nyɔnua ate ŋu adze agbagba awɔ ɖe Mawu ƒe dzidzenuwo kple Kaisaro ƒe sewo dzi. (Marko 12:17; Rom. 13:1) Míekpɔ mɔ be woawɔ esia. Esia megbe la, woate ŋu adze na nyɔnyrɔxɔxɔ.—Heb. 13:4.\n^ mm. 6 Ke ne ewɔ abe nane gblẽ le fugboe si le tsitsim le nyɔnua ƒe dɔ me la ŋu ene, alo ne fugboe geɖe lé ɖe nyɔnua ƒe vidzidɔ me ya ɖe? Eɖoɖo koŋ agblẽ fufɔfɔ aɖe dome nye fuɖeɖe. Zi geɖe la, ne wozã atukpamefufɔfɔmɔnua na nyɔnu aɖe la, fua nyea venɔviwo, etɔ̃viwo, alo esi wu nenema, si wɔnɛ be kuxi geɖe doa mo ɖa, abe ɖeviawo dzidzi do ŋgɔ na woƒe ɣeyiɣi kple ʋu ƒe dodo le nyɔnua ŋu ene. Woate ŋu abia tso nyɔnu si ƒe dɔ me fugboe geɖe le tsitsim le la si be ‘wòatiae be woaɖe wo dzi kpɔtɔ,’ eye esia awɔe be woawu vi ɖeka alo esi wu nenema. Ema anye eɖoɖo koŋ aɖe fu, si sɔ kple amewuwu.—2 Mose 21:22, 23; Ps. 139:16.\nNyabiabia Siwo Tso Exlẽlawo Gbɔ—December 2012


Esta 1 | Biblia Le Internet Dzi | Xexe Yeye Gɔmeɖeɖe\nFia Ahasweros ɖo kplɔ̃ le Susan (1-9)\nFianyɔnu Wasti gbe toɖoɖo (10-12)\nFia la de adaŋu kple eƒe nunyalawo (13-20)\nWoɖo fia ƒe agbalẽ ɖa (21, 22)\n1 Le Ahasweros* si ɖu fia ɖe nuto alafa ɖeka blaeve vɔ adre+ dzi tso India va se ɖe Etiopia* ŋɔli, 2 le ŋkeke mawo me esi Fia Ahasweros bɔbɔ nɔ eƒe fiazikpui dzi le Susan*+ mɔ́* me la, 3 eɖo kplɔ̃ na eƒe amegãwo katã kple eŋumewo le eƒe fiaɖuɖu ƒe ƒe etɔ̃lia me. Persia+ kple Media+ ƒe aʋakɔ la, bubumewo kple nutodziɖulawo nɔ eŋkume, 4 eye wòɖe eƒe fiaɖuƒe gã la ƒe kesinɔnuwo kple eƒe gãnyenye ƒe bubu kple nyonyo fia wo ŋkeke geɖe, ŋkeke alafa ɖeka blaenyi sɔŋ. 5 Eye esi ŋkeke siawo wu enu la, fia la ɖo kplɔ̃ na ame siwo katã le Susan* mɔ́* la me, ame ŋkutawo kple ame tsɛwo siaa, ɖe fia ƒe fiasã la ƒe abɔ me, le xɔxɔnu la, ŋkeke adre sɔŋ. 6 Wotsi avɔ ɣitɔ, dzĩtɔ kple blɔtɔ, siwo ŋu wosa aklala kple aɖabɛ dzĩtɔ ƒe kawo ɖo la ɖe klosalosigɛ siwo wowɔ ɖe kpe xɔasi sɔtiwo ŋu la ŋuti, eye woda sikabatiwo kple klosalobatiwo ɖe anyigba si woɖo kpe zɔzrɔ̃e xɔasi hẽtɔ, ɣitɔ, adzagba kple kpe zɔzrɔ̃e xɔasi yibɔtɔ ɖo la dzi. 7 Wotsɔ wain tsae be woano le sikakpluwo me; kplu ɖe sia ɖe to vovo tso wo nɔewo gbɔ, eye wain si fia na la sɔ gbɔ ŋutɔ, abe ale si dze fia ene. 8 Se si le wain la nono ŋu koe nye be womazi ame aɖeke dzi le esinu wòano gome o, elabena nenemae fia la wɔ ɖoɖo kple amegã siwo le eƒe fiasã la me be ame sia ame nawɔ ale si dze eŋu. 9 Fianyɔnu Wasti+ hã ɖo kplɔ̃ na nyɔnuwo le Fia Ahasweros ƒe fiasã me. 10 Le ŋkeke adrea gbe, esi wain na fia la ƒe dzi le dzidzɔ kpɔm la, egblɔ na Mehuman, Bizta, Harbona,+ Bigta, Abagta, Zetar kple Karka, siwo nye fiaŋume adre siwo subɔa Fia Ahasweros ŋutɔ la 11 be woakplɔ fianyɔnu Wasti ava fia la ŋkume, eye eƒe fiakuku nanɔ eta, ne wòaɖe eƒe tugbedzedze afia dukɔawo kple amegãawo, elabena edze tugbe ŋutɔ. 12 Ke esi fiaŋumewo va gblɔ fia ƒe nya la na Fianyɔnu Wasti la, egbe be yemava o. Ale fia la do dziku vevie, eye dzi bi ɖe dɔme nɛ. 13 Eya ta fia la ƒo nu kple nunyala siwo nya ɣeyiɣiwo me nyuie (elabena aleae fia la dea adaŋu kple ame siwo bi ɖe se kple senyawo me nyuie la le eƒe nyawo katã mee, 14 eye eƒe aɖaŋuɖola vevi siwo nɔa eŋue nye Karsena, Setar, Admata, Tarsis, Meres, Marsena, kple Memukan, Persia kple Media ƒe amegã adre,+ siwo dona ɖe fia la ŋkume, eye woawoe le ɖoƒe kɔkɔtɔ le fiaɖuƒe la me. 15 Fia la bia wo be: “Esi Fianyɔnu Wasti mewɔ ɖe Fia Ahasweros ƒe nya si wògblɔ to fiaŋumewo dzi la dzi o ɖe, nu kae wòle be woawɔ nɛ le se nu?” 16 Eye Memukan gblɔ le fia la kple amegãawo ŋkume be: “Menye fia la ɖeɖe ko ŋue Fianyɔnu Wasti da vo ɖo o,+ ke boŋ amegãwo katã kple ame siwo katã le Fia Ahasweros ƒe fiaɖuƒea ƒe nutowo* katã me ŋue. 17 Elabena srɔ̃nyɔnuwo katã le fianyɔnu la ƒe nuwɔna la ŋu nya se ge, eye wogbɔna vlo do ge wo srɔ̃ŋutsuwo agblɔ be, ‘Fia Ahasweros ŋutɔ gblɔ be woakplɔ Fianyɔnu Wasti ava ye ŋkume, gake egbe meyi o ɖe.’ 18 Egbe sia ke Persia kple Media ƒe amegãwo srɔ̃wo, siwo se fianyɔnu la ƒe nuwɔna sia aƒo nu kple fia la ƒe amegãwo katã alea, eye esia ahe vlododo kple dzikudodo geɖe avɛ. 19 Ne enyo fia la ŋu la, ekema fia nede se, eye woaŋlɔe ɖe Persia kple Media ƒe sewo dome, si womagate ŋu atrɔ o,+ be: Wasti megakpɔ mɔ ava Fia Ahasweros ŋkume o; eye fia la netsɔ eƒe fianyɔnunyenye la na ehati nyɔnu bubu si nyo wui. 20 Eye ne wose fia ƒe sededea le eƒe dziɖuƒe la katã la, ekema srɔ̃nyɔnuwo katã abu wo srɔ̃wo, woabu esiwo nye ame ŋkutawo kple esiwo nye ame tsɛwo siaa.” 21 Nya sia dze fia la kple amegãwo ŋu, eye fia la wɔ Memukan ƒe nya la dzi. 22 Ale wòɖo agbalẽ ɖe fiaɖuƒea ƒe nutowo katã me,+ le nuto sia nuto ƒe nuŋɔŋlɔ me, ɖe dukɔ sia dukɔ ƒe gbegbɔgblɔ me, be srɔ̃ŋutsu ɖe sia ɖe nanye amegã le eƒe me, eye wo degbee woado.\n^ Wobui be eyae nye Xerxes I, si nye Dario Gãtɔ (Dario Hystaspis) ƒe vi.\n^ Alo, “Kus.”


“Ame Geɖe Melɔ̃ Nye Nya O” | Biblia Le Amewo Ƒe Agbenɔnɔ Trɔm\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gujarati Haitian Creole Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikuyu Kinyarwanda Kirghiz Kirundi Korean Kwangali Lingala Lithuanian Luo Malagasy Malayalam Maltese Marathi Mongolian Myanmar Ngabere Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Tamil Telugu Thai Tigrinya Tsonga Turkish Twi Ukrainian Urdu Vietnamese Xhosa Yoruba Zulu\n“Ame Geɖe Melɔ̃ Nye Nya O”\nAbe ale si Waldo Moya gblɔe ene\nƑE SI ME WODZII: 1978\nDUKƆ SI ME WÒTSO: CHILE\nAME SI TƆGBI WÒNYE TSÃ: AME WƆADÃ\nSantiago, si nye Chile ƒe dugã la ƒe nuto si me atike vɔ̃ɖi zazã, gbevuhawo kple nu vlo wɔwɔ bɔ ɖo la mee menɔ tsi. Wowu fofonye esime mexɔ ƒe atɔ̃. Esia megbe la, danye va nɔ ŋutsu aɖe si sẽa ŋuta ŋutɔ la gbɔ. Eƒoa mía kple danye siaa zi geɖe. Eƒe ŋutasesẽa gblẽ nu le nye seselelãme ŋu va de asi na egbe.\nNu si me meto le ɖevime la wɔe be esime menɔ tsitsim la, meva nɔ nu wɔm adãtɔe. Mesea heavy-metal hadzidziwo, mezu aha tsu nola, eye menoa atike vɔ̃ɖiwo ɣeaɖewoɣi. Mía kple atike vɔ̃ɖi dzralawo míedaa kɔ le ablɔwo dzi zi geɖe, eye wotee kpɔ zi geɖe be yewoaɖe nye agbe ɖa. Gbe ɖeka la, gbevuha bubu aɖe me tɔwo xe fe na amewula vɔ̃ɖi aɖe be wòawum, gake medze agbagba si le enu, ke hã etɔ hɛm zi ɖeka ya teti. Ɣebubuɣi la, atike vɔ̃ɖi dzrala aɖewo tsɔ tu ɖo nye ta dzi henɔ agbagba dzem be yewoade ka ve nam.\nLe ƒe 1996 me la, ɖetugbui aɖe si ŋkɔe nye Carolina la ƒe nu lé dzi nam, eye míeɖe mía nɔewo le ƒe 1998 me. Esi míedzi mía viŋutsu gbãtɔ la, meva nɔ vɔvɔ̃m be le ale si mewɔa adã ta la, mava nɔ ŋuta sẽm le nye ƒomea ŋu abe ale si ŋutsu si gbɔ danye va nɔ la wɔnɛ ene. Eya ta medi kpekpeɖeŋu le teƒe si wotrɔa asi le amewo ƒe nɔnɔme gbegblẽwo ŋu le. Wowɔ atike nam eye wozã dɔdamɔnu vovovowo nam, gake gbeɖegbeɖea koe. Mekpɔtɔ nɔ dziku dom le nu suetɔ kekeake ta; nyemetea ŋu ɖua ɖokuinye dzi o. Esi nyemedi be makpɔtɔ anɔ vevesese dom na nye ƒomea o ta la, medze agbagba be mawu ɖokuinye. Gake dzidzɔtɔe la, medze edzi o.\nMenye mawudzimaxɔsela ƒe geɖe, gake meva di be maxɔ Mawu dzi se. Eya ta mede evangelika sɔleme hena ɣeyiɣi aɖe. Ɣemaɣi la, Yehowa Ðasefowo nɔ Biblia srɔ̃m kple srɔ̃nye. Gake melé fu Yehowa Ðasefowo, eye medoa ɣli ɖe wo ta hedzua wo zi geɖe. Ke hã ewɔa nuku nam be wowɔa nu ɖe ŋunye tufafatɔe ɣeawokatãɣi.\nGbe ɖeka, Carolina bia tso asinye be maxlẽ Psalmo 83:19 le nye ŋutɔ nye Biblia me. Mawunyakpukpui ma ɖee fia eme kɔ ƒãa be Mawu ƒe ŋkɔe nye Yehowa. Ewɔ nuku nam be wofia num tso mawu aɖe ŋu le míaƒe sɔleme, gake menye tso Yehowa ŋu o. Yehowa Ðasefowo va te Biblia sɔsrɔ̃ kple nye hã le ƒe 2000 ƒe gɔmedzedze lɔƒo.\nEsi meyi edzi nɔ Biblia srɔ̃m la, meva kpɔe be Yehowa nye Mawu si ƒe dɔme trɔna ɖe ame ŋu eye wòtsɔa nu vɔ̃ kena; esia fa akɔ nam. Le kpɔɖeŋu me, Biblia ɖɔ Yehowa le 2 Mose 34:6, 7 be enye “nublanuikpɔla kple amenuve Mawu, ame si gbɔa dzi blewu, eye eƒe amenuveve kple nuteƒewɔwɔ sɔ gbɔ, ame si dzra amenuveve ɖo na ame akpe nanewo, eye wòtsɔa vodada, dzidada, kple nu vɔ̃ kena.”\nMeva kpɔe be Yehowa nye Mawu si ƒe dɔme trɔna ɖe ame ŋu eye wòtsɔa nu vɔ̃ kena; esia fa akɔ nam\nKe hã menɔ bɔbɔe nam be mawɔ ɖe nu si srɔ̃m menɔ la dzi o. Mesusu be nyemate ŋu aɖu dzikudodo kple adãwɔwɔ dzi gbeɖe o. Ɣesiaɣi si nyemete ŋu ɖu ɖokuinye dzi o la, Carolina dea dzi ƒo nam lɔlɔ̃tɔe. Eɖoa ŋku edzi nam be Yehowa le agbagba siwo dzem mele la kpɔm. Eƒe dzideƒonyawo do ŋusẽm be mayi edzi anɔ agbagba dzem be madze Yehowa ŋu, togbɔ be mesena le ɖokuinye me zi geɖe be nyemate ŋu atrɔ gbeɖe o hã.\nGbe ɖeka, Alejandro, si nye ame si srɔ̃ Biblia kplim la bia tso asinye be maxlẽ Galatiatɔwo 5:22, 23. Mawunyakpukpui ma ƒo nu tso Mawu ƒe gbɔgbɔa ƒe kutsetse si nye “lɔlɔ̃, dzidzɔ, ŋutifafa, dzigbɔgbɔ blewu, dɔmenyonyo, nyuiwɔwɔ, xɔse, tufafa [kple] ɖokuidziɖuɖu” ŋu. Alejandro ɖe eme be menye nye ŋutɔ nye ŋusẽ mee mate ŋu atu nɔnɔme nyui mawo ɖo le o, ke boŋ Mawu ƒe gbɔgbɔ kɔkɔe lae akpe ɖe ŋunye. Nyateƒenya ma na nye nukpɔsusu trɔ keŋkeŋ!\nEmegbe mede Yehowa Ðasefowo ƒe takpekpe gã aɖe. Nuwɔwɔ ɖe ɖoɖo nu, dzadzɛnyenye kple nɔviwɔwɔ si teƒe mekpɔ la na meka ɖe edzi be meke ɖe subɔsubɔha vavãtɔ ŋu. (Yohanes 13:34, 35) Mexɔ nyɔnyrɔ le February 2001 me.\nTsã la, mewɔa adã vevie, gake Yehowa kpe ɖe ŋunye meva zu ame fafa. Mese le ɖokuinye me be eɖem tso ba me. Ame geɖe melɔ̃ nye nya o, ke hã nyemebua fɔ wo o. Gake fifia, mía kple srɔ̃nye kple vinyeŋutsu eveawo míele Yehowa subɔm dzidzɔtɔe le ŋutifafa me.\nEwɔ mo yaa na ƒonyemetɔwo kple xɔ̃nyewo be mete ŋu wɔ tɔtrɔ ma gbegbe. Esia wɔe be wo dometɔ geɖe hã lɔ̃ be yewoasrɔ̃ Biblia me nyateƒea. Mɔnukpɔkpɔ su asinye hã be mekpe ɖe ame bubuwo ŋu wova nya Yehowa. Dzidzɔ gãe wònye nam be mekpɔ ale si Biblia trɔ ame mawo hã ƒe agbenɔnɔ!


4 Mose 6 | Biblia Le Internet Dzi | Xexe Yeye Gɔmeɖeɖe\n4 Mose 6:1-27\nNaziritɔ zuzu ƒe adzɔgbeɖeɖe (1-21)\nAle si nunɔlawo ayra amewoe (22-27)\n6 Yehowa gagblɔ na Mose be: 2 “Gblɔ na Israel-viwo be, ‘Ne ŋutsu alo nyɔnu aɖe ɖe adzɔgbe tɔxɛ, be yeatsɔ ye ɖokui ana Yehowa azu Naziritɔ*+ la, 3 ekema wòatsri wain kple aha muame bubuwo. Mekpɔ mɔ ano wain tsitsi alo nu muame aɖeke o.+ Megano waintsetse me tsi aɖeke hã o, maɖu waintsetse o, eɖanye ɖiɖia alo ƒuƒua o. 4 Ŋkeke siwo katã me wònye Naziritɔ la, maɖu naneke si wotsɔ waintsetse wɔ o, eɖanye nu si wotsɔ waintsetse maɖimaɖi alo tsroa wɔe o. 5 “‘Ŋkeke siwo katã me wòɖe adzɔgbe be yeanye Naziritɔ la, talũhɛ maka ta nɛ o.+ Negblẽ eƒe taɖa ɖi wòato ʋluyaa wòanye eƒe kɔkɔenyenye ƒe dzesi, va se ɖe esime ŋkeke siwo wòɖe eɖokui ɖe vovo na Yehowa la wu enu. 6 Magogo ame* kuku aɖeke le ŋkeke siwo katã wòaɖe eɖokui ɖe vovo na Yehowa la me o. 7 Ne fofoa alo dadaa, nɔviaŋutsu alo nɔvianyɔnu gɔ̃ hãe ku la, magblẽ kɔ ɖo na eɖokui o,+ elabena Naziritɔ si wònye na eƒe Mawu la ƒe dzesi le ta nɛ. 8 “‘Ame kɔkɔe wònye na Yehowa le ŋkeke siwo katã me wònye Naziritɔ. 9 Ke ne edzɔ be ame aɖe ku kpata ɖe egbɔ,+ ale be wògblẽ kɔ ɖo na eƒe ɖa si nye dzesi be woɖee ɖe vovo* la, ekema wòalũ ta+ le gbe si gbe woakɔ eŋu. Wòalũi le ŋkeke adrea gbe. 10 Eye le ŋkeke enyia gbe la, wòatsɔ akpakpa* eve alo ahɔnɛvi eve avɛ na nunɔla la le takpegbadɔa nu. 11 Nunɔla la natsɔ ɖeka asa nuvɔ̃vɔ, eye wòatsɔ evelia asa numevɔ alé avu ɖe eta+ le esi ame* kuku aɖe na wòɖi fɔ ta. Ale wòakɔ eƒe ta ŋu gbe ma gbe. 12 Eye wòagaɖe adzɔgbe na Yehowa agazu Naziritɔ ake, eye wòatsɔ alẽtsui si xɔ ƒe ɖeka avɛ be woatsɔ asa fɔɖivɔ. Ke womaxlẽ ŋkeke siwo va yi la nɛ o, elabena egblẽ kɔ ɖo na eƒe Naziritɔnyenye la. 13 “‘Ke esiae nye se na Naziritɔ: Ne ŋkeke siwo me wòɖoe be yeanye Naziritɔ+ de la, woakplɔe ava takpegbadɔa nu. 14 Eye wòatsɔ alẽtsui si sɔ blibo, si xɔ ƒe ɖeka, ana be woatsɔ asa numevɔ+ na Yehowa, kple alẽnɔe si sɔ blibo, si xɔ ƒe ɖeka be woatsɔ asa nuvɔ̃vɔ,+ kpakple agbo si sɔ blibo be woatsɔ asa ŋutifafavɔ,+ 15 eye wòatsɔ wɔ memee aƒo amɔwɔ maʋamaʋã bolo kotoe si wode amii, kple amɔwɔ maʋamaʋã kpɔnɔ vivi si ŋu wosisi ami ɖo ahatsɔe ade kusi me avɛ, eye wòatsɔ nu siwo woatsɔ asa nuɖuvɔ+ kple nunovɔ+ akpe ɖe wo ŋuti. 16 Nunɔla la natsɔ nu siawo ava Yehowa ŋkume, eye wòasa eƒe nuvɔ̃vɔ kple eƒe numevɔ la nɛ. 17 Atsɔ agbo la kple amɔwɔ maʋamaʋã bolo siwo le kusia me asa ŋutifafavɔ na Yehowa, eye nunɔla la nasa nuɖuvɔ+ kple nunovɔ siwo kpe ɖe eŋu la hã. 18 “‘Naziritɔ la nalũ ta*+ le takpegbadɔa nu, eye wòalɔ eƒe taɖa la ade dzo si le ŋutifafavɔsaa te la me. 19 Ne Naziritɔ la na wolũ eƒe taɖa si nye eƒe Naziritɔnyenye ƒe dzesia vɔ la, ekema nunɔla la natsɔ agbo la ƒe abɔ si woɖa+ kple amɔwɔ maʋamaʋã bolo kotoe ɖeka le kusia me kpakple amɔwɔ maʋamaʋã kpɔnɔ vivi ɖeka, eye wòatsɔ wo ade esi. 20 Eye nunɔla la nanyè wo wòanye vɔsa si wonyè le Yehowa ŋkume.+ Nu siawo azu nu kɔkɔe na nunɔla la hekpe ɖe akɔ si wonyè kple ata si nye adzɔ la ŋu.+ Emegbe ko hafi Naziritɔ la ate ŋu ano wain. 21 “‘Esiae nye se na Naziritɔ+ si ɖe adzɔgbe. Ke hã ne eɖe adzɔgbe be yeana nu bubuwo Yehowa akpe ɖe eƒe Naziritɔnyenye ƒe nudidiwo ŋu la, ke newɔ abe ale si wòɖe adzɔgbee ene ɖe Naziritɔnyenye ƒe se la nu.’” 22 Eye Yehowa gblɔ na Mose be: 23 “Gblɔ na Aron kple viaŋutsuwo be, ‘Ale miayra+ Israel-viwoe nye esi: 24 “Yehowa neyra wò,+ eye wòakpɔ tawò. 25 Yehowa nakɔ mo ɖe wò,+ eye wòave nuwò. 26 Yehowa netrɔ mo ɖe gbɔwò, eye wòana ŋutifafa wò.”’+ 27 Ale woayɔ nye ŋkɔ atɔ ɖe Israel-viwo ŋu,+ ne mayra wo.”+\n^ Efia, “ame si ɖe adzɔgbe; ame si woɖe ɖe vovo.”\n^ Alo, “ale be wògblẽ kɔ ɖo na Naziritɔnyenye ƒe dzesi si le eta.”\n^ Alo, “Naziritɔnyenye ƒe dzesi la.”


Samuel—Ŋutsuvi Sue Aɖe Si Subɔ Mawu | Biblia Me Ŋutinya\nŊutsuvi Sue Aɖe Subɔ Mawu\nÐEVI sue sia menya kpɔ ŋutɔ oa? Eŋkɔe nye Samuel. Eye ŋutsu, si da asi ɖe tame na Samuel lae nye Israel ƒe nunɔlagã Eli. Samuel fofo Elkana kple dadaa Xana ye ma kplɔ Samuel vɛ na Eli.\nSamuel xɔ abe ƒe ene alo atɔ̃ ko ene. Gake eya kple Eli kple nunɔla bubuwo anɔ Yehowa ƒe agbadɔ me le afisia. Nukatae wòle be Elkana kple Xana nakplɔ ɖevi sue Samuel la ana be wòasubɔ Yehowa le agbadɔ me? Na míakpɔe ɖa.\nƑe ʋɛ aɖewo ko do ŋgɔ na esia la, Xana lé blanui ŋutɔ. Elabena mete ŋu dzi vi aɖeke o, eye wòdi vevie ŋutɔ be yeadzi vi ɖeka. Eyata esi Xana yi Yehowa ƒe avɔgbadɔ me gbeɖeka la, edo gbe ɖa be: ‘Oo, Yehowa, mègaŋlɔm be o! Ne èna medzi ŋutsuvi la, medo ŋugbe be matsɔe na wò be wòasubɔ wò le eƒe agbe me katã.’\nYehowa se Xana ƒe gbedodoɖa, eye ɣleti aɖewo megbe la, edzi Samuel. Xana lɔ̃ ɖevi la ŋutɔ, eyata esi wòganye ɖevi ko la, edze egɔme fia nui tso Yehowa ŋu. Egblɔ na srɔ̃ŋutsua be: ‘Ne Samuel tsi heɖi no la, makplɔe ayi avɔgbadɔ la me be wòasubɔ Yehowa le afima.’\nEsiae míekpɔ Xana kple Elkana wole wɔwɔm le nɔnɔmetata la me. Esi wònye Samuel dzilawo fia nui nyuie ta la, ekpɔ dzidzɔ be yeasubɔ Yehowa le eƒe avɔgbadɔ sia me. Ƒe sia ƒe la, Xana kple Elkana va dea ta agu le avɔgbadɔ tɔxɛ sia me, eye be woava kpɔ wo vi suea hã ɖa. Eye ƒe sia ƒe la, Xana tsɔa dziwui yeye, si wòtɔ na Samuel la yina nɛ.\nEsi ƒeawo nɔ yiyim la, Samuel nɔ subɔsubɔ dzi le Yehowa ƒe avɔgbadɔ me, eye Yehowa kple ameawo katã lɔ̃e ŋutɔ. Gake nunɔlagã Eli viŋutsuwo, Xofni kple Pinexas wonye ame gbegblẽwo. Wowɔa nu gbegblẽ geɖe, eye wona ame bubuwo gbe toɖoɖo Yehowa. Ele be Eli naxe mɔ na wo be womaganye nunɔlawo o, gake mewɔe o.\nSamuel, ɖevi la mena nu gbegblẽ, siwo le edzi yim le agbadɔa me la nawɔe be wòadzudzɔ Yehowa subɔsubɔ o. Gake esi wònye ame ʋɛ aɖewo koe lɔ̃ Yehowa ta la, Yehowa megaƒo nu kple amegbetɔ aɖeke kpɔ o. Esi Samuel tsi vie la, nusi dzɔ enye si:\nEsi Samuel dɔ alɔ̃ ɖe avɔgbadɔa me la, gbeɖiɖi aɖe nyɔe. Eɖo eŋu be: ‘Nyee nye si.’ Eye wòfɔ heƒu du yi Eli gbɔ hegblɔ be: ‘Nyee nye si, elabena èyɔm.’\nGake Eli ɖo ŋu be: ‘Nyemeyɔ wò o, yi ɖamlɔ anyi.’ Eye Samuel yi ɖamlɔ anyi.\nEmegbe wogayɔe zi evelia be: ‘Samuel!’ Eye Samuel gafɔ ƒu du yi Eli gbɔ hegblɔ be: ‘Nyee nye si, elabena èyɔm.’ Gake Eli ɖo ŋu be: ‘Nyemeyɔ wò o, vinye, yi ɖamlɔ anyi ake.’ Eye Samuel trɔ yi ɖamlɔ anyi.\nGbeɖiɖia yɔe zi etɔ̃lia be: ‘Samuel!’ Eye Samuel ƒu du yi Eli gbɔ hegblɔ be: ‘Nyee nye si, elabena fifia la, èyɔm.’ Eli nya be ɖewohĩ Yehowae le eyɔm. Eyata egblɔ na Samuel be: ‘Yi ɖamlɔ anyi eye ne egayɔ wò la, nàgblɔ be: “Ƒo nu, Yehowa, wò dɔla kè to ɖi.”’\nEsi Yehowa gayɔe la, Samuel gblɔ nenema. Yehowa gblɔ na Samuel be yele to he ge na Eli kple viawo. Emegbe la, Xofni kple Pinexas woku kple Filistitɔwo le aʋa me; eye esi Eli se nusi dzɔ la, emli dze anyi, ŋe kɔ heku. Eyata Yehowa ƒe nya la va eme.\nSamuel tsi heva zu Israel ƒe ʋɔnudrɔ̃la mamlɛtɔ. Esi Samuel ku amegã la, ameawo biae be: ‘Ðo fia na mí, ne wòaɖu mía dzi.’ Samuel medi be yeawɔ esia o, elabena le nyateƒe me la, Yehowae nye woƒe fia. Gake Yehowa gblɔ nɛ be wòaɖo to ameawo.\nSamuel I, 1:1-28; 2:11-36; 4:16-18; 8:4-9.\nSamuel Yi Edzi Wɔ Nu Nyui\nAleke nàte ŋu asrɔ̃ Samuel ƒe kpɔɖeŋu eye nàyi edzi anɔ nu nyui wɔm ne èkpɔ ame bubuwo le nu gbegblẽ wɔm gɔ̃ hã?\nSamuel ‘Nɔ Tsitsim Le Yehowa Gbɔ’\nNu ka tae Samuel ƒe ɖevime menɔ abe ɖevi bubuwo tɔ ene o? Nu kae do ŋusẽ Samuel ƒe xɔse esime wònɔ avɔgbadɔa me?


2 Korintotɔwo 7 | Biblia Le Internet Dzi | Xexe Yeye Gɔmeɖeɖe (1984)\n7 Eya ta esi ŋugbedodo siawo le mía si ta la, lɔlɔ̃tɔwo, mina míakɔ mía ɖokui ŋu tso ŋutilã kple gbɔgbɔ ƒe ɖiƒoƒo sia ɖiƒoƒo me, eye míato mawuvɔvɔ̃ dzi ana míaƒe kɔkɔenyenye la nanɔ blibo zum ɣesiaɣi. 2 Miɖe mɔ na mí. Míeda vo ɖe ame aɖeke ŋu o, míegblẽ ame aɖeke o, míeba ame aɖeke o. 3 Nyemele esia gblɔm be mabu fɔ mi o. Elabena megblɔe xoxo be, miele míaƒe dziwo me, bene miaku kpli mí, eye mianɔ agbe kpli mí. 4 Metea ŋu ƒoa nu na mi faa. Meƒoa adegbe geɖe le mia ta. Akɔfafa yɔm taŋ, mele dzidzɔ kpɔm glo le míaƒe fukpekpe la katã me. 5 Le nyateƒe me la, esi míeva ɖo Makedonia la, míaƒe ŋutilã mekpɔ gbɔdzɔe aɖeke o, ke boŋ woyi edzi wɔ fu mí le go sia go me—ʋiʋliwo nɔ egodo, vɔvɔ̃wo nɔ ememe. 6 Ke hã, Mawu, ame si faa akɔ na ame siwo ŋu nu te la, tsɔ Tito ƒe anyinɔnɔ fa akɔ na mí. 7 Ke hã, menye to eƒe anyinɔnɔ la ɖeɖe ko dzi o, ke to akɔfafa si wotsɔ fa akɔ nɛ le mia ta hã dzi, elabena egava gblɔ miaƒe didi vevi kple miaƒe nuxaxa kpakple miaƒe veviedodo ɖe tanye ŋu nya na mí; eye esia na mekpɔ dzidzɔ geɖe wu. 8 Esia tae ne meto nye agbalẽa dzi na miexa nu hã la, mevem o. Ne evem gbã hã la, (mekpɔe be agbalẽ ma do nuxaxa na mi, gake ɣeyiɣi vi aɖe koe) 9 azɔ la, mele dzidzɔ kpɔm, menye esi wòdo nuxaxa na mi ta ko o, ke esi wòna miexa nu hena dzimetɔtrɔ ta boŋ; elabena ena miexa nu wòsɔ ɖe Mawu ƒe lɔlɔ̃nu nu, bene naneke nagabu na mi, si atso mía gbɔ o. 10 Elabena nuxaxa si sɔ ɖe Mawu ƒe lɔlɔ̃nu nu nana wotrɔa dzi me hena ɖeɖekpɔkpɔ si mave ame o; gake nuxaxa si sɔ kple xexea tɔ la hea ku vanɛ. 11 Elabena mikpɔ ale si nu sia tututu—nuxaxa sia si sɔ ɖe Mawu ƒe lɔlɔ̃nu nu—na miedo vevie nui ɖa, ɛ̃, miekɔ mia ɖokui ŋu, ɛ̃, miedo dziku wòsɔ, ɛ̃, vɔvɔ̃ ɖo mi, ɛ̃, didi vevi nɔ mia me, ɛ̃, mietsɔ dzo ɖe nu ŋu, ɛ̃ mieɖɔ nu si gblẽ la ɖo! Mieɖee fia le go sia go me be yewole dzadzɛ le nya sia me. 12 Vavãe, togbɔ be meŋlɔ nu na mi hã la, menye ame si wɔ vodada alo ame si ŋu woda vo ɖo tae meŋlɔe ɖo o, ke boŋ bene miaƒe veviedodo le mía ŋuti la nadze le mia dome le Mawu ŋkume. 13 Esia tae wofa akɔ na mí ɖo. Ke hã, hekpe ɖe míaƒe akɔfafa sia ŋu la, míegakpɔ dzidzɔ geɖe wu le Tito ƒe dzidzɔ la ŋuti, elabena mi katã miena eƒe gbɔgbɔ kpɔ dzidzeme. 14 Elabena ne meƒo adegbe le nane me tso mia ŋu le eŋkume la, mezu ŋukpe nam o; ke boŋ ale si míegblɔ nyawo katã na mi le nyateƒe me la, nenema kee adegbe si míeƒo le Tito ŋkume la hã nye nyateƒe. 15 Eye miaƒe nu lé dzi nɛ geɖe wu, esi wòɖoa ŋku mi katã miaƒe toɖoɖo la dzi, ale si mietsɔ vɔvɔ̃ kple dzodzo nyanyanya xɔe. 16 Dzi le dzɔyem be le mɔ sia mɔ nu la, dzideƒo geɖe ate ŋu asu asinye le mia ta.


Yohanes 16 | Biblia Le Internet Dzi | Xexe Yeye Gɔmeɖeɖe\nYesu ƒe nusrɔ̃lawo ate ŋu adze ŋgɔ ku (1-4a)\nGbɔgbɔ kɔkɔea ƒe dɔwɔwɔ (4b-16)\nNusrɔ̃lawo ƒe nuxaxa atrɔ azu dzidzɔ (17-24)\nYesu ɖu xexea dzi (25-33)\n16 “Megblɔ nya siawo na mi, be woagaɖia mia nu o. 2 Woanya mi ɖa le ƒuƒoƒewo.+ Ɛ̃, gaƒoƒo gbɔna esime ame sia ame si awu mi+ la asusu be yewɔ dɔ kɔkɔe na Mawu. 3 Ke woawɔ nu siawo katã elabena womedze si Fofo la o, eye womedze si nye hã o.+ 4 Ke hã, megblɔ nya siawo na mi, ale be ne ɣeyiɣia de, eye wova eme la, miaɖo ŋku edzi be megblɔe na mi.+ “Nyemegblɔ nya siawo na mi do ŋgɔ o, elabena mele mia gbɔ. 5 Ke azɔ la meyina Ame si dɔm ɖa la gbɔ;+ evɔ mia dometɔ ɖeka pɛ hã mebiam be, ‘Afi ka yim nèle?’ hã o. 6 Esi megblɔ nya siawo na mi ta la, nuxaxa yɔ miaƒe dziwo me fũu.+ 7 Gake nyateƒe tom mele na mi, miaƒe nyonyo tae medzo yina ɖo. Elabena ne nyemedzo o la, kpeɖeŋutɔ+ la mava na mi gbeɖe o; gake ne medzo yi la, maɖoe ɖe mi. 8 Eye ne eva ɖo la, ana xexea nadze si nu si nu vɔ̃, dzɔdzɔenyenye kple ʋɔnudɔdrɔ̃ nye la kɔtɛ: 9 gbã la, ana woadze si nu si nye nu vɔ̃,+ elabena womexɔa dzinye sena o;+ 10 emegbe ana woadze si nu si nye dzɔdzɔenyenye, elabena meyina Fofo la gbɔ, eye miagakpɔm azɔ o; 11 eye mlɔeba ana woadze si nu si nye ʋɔnudɔdrɔ̃, elabena wodrɔ̃ ʋɔnu xexe sia dzi ɖula la.+ 12 “Nya geɖewo gale asinye magblɔ na mi hafi, gake miate ŋu atsɔ wo fifia o. 13 Ke ne eya,* si nye nyateƒegbɔgbɔ+ la, va ɖo la, akpe ɖe mia ŋu miase nyateƒe la gɔme bliboe, elabena maƒo nu le eɖokui si o, ke boŋ nu siwo wòse lae wòagblɔ, eye wòagblɔ nu siwo ava dzɔ la na mi.+ 14 Eya adom ɖe dzi,+ elabena agblɔ nu siwo wòxɔ tso gbɔnye la na mi.+ 15 Nu siwo katã le Fofo la si la, tɔnyee.+ Esia tae megblɔ be agblɔ nu siwo wòxɔ tso gbɔnye la na mi. 16 Esusɔ vie ko miagakpɔm o,+ gake madidi o miagakpɔm.” 17 Eƒe nusrɔ̃la aɖewo bia wo nɔewo be: “Nya si wògblɔ na mí be, ‘Esusɔ vie ko, miagakpɔm o, gake madidi o miagakpɔm’ kple ‘elabena meyina Fofo la gbɔ’ la gɔme ɖe?” 18 Eya ta wobia be: “Nya si wògblɔ be, ‘esusɔ vie ko’ la gɔme ɖe? Míenya nu si wòwɔnɛ o.” 19 Yesu nya be wodi be yewoabia nya ye, eya ta ebia wo be: “Nya si megblɔ be, ‘esusɔ vie ko, miagakpɔm o, gake madidi o miagakpɔm’ la dzakam mielea? 20 Vavã, vavã mele egblɔm na mi be, miafa avi, eye miafa konyi, ke xexea ya akpɔ dzidzɔ; miaxa nu, gake miaƒe nuxaxa la atrɔ azu dzidzɔ.+ 21 Ne nyɔnu le ku lém la, esea veve vevie, elabena eƒe gaƒoƒo la ɖo; gake ne edzi via vɔ ko la, megaɖoa ŋku eƒe vevesese la dzi o, elabena ekpɔa dzidzɔ be yedzi ame ɖe xexea me. 22 Eya ta miawo hã miele nu xam fifia; gake magakpɔ mi, eye miaƒe dzi akpɔ dzidzɔ,+ eye ame aɖeke maxɔ miaƒe dzidzɔ la le mia si o. 23 Miele nya aɖeke kura bia gem le ŋkeke ma dzi o. Vavã, vavã mele egblɔm na mi be, ne miebia nane Fofo la la,+ ana mi le nye ŋkɔ me.+ 24 Va se ɖe fifia la, miebia nu ɖeka teti hã le nye ŋkɔ me kpɔ o. Mibia, eye miaxɔe, ale be miaƒe dzidzɔ nagba go. 25 “Megblɔ nya siawo na mi le lododowo me. Gaƒoƒo la gbɔna, esime nyemagaƒo nu na mi le lododowo me o, ke boŋ maƒo nu tso Fofo la ŋu na mi tẽe. 26 Le ŋkeke ma me la, miabia nu Fofo la le nye ŋkɔ me; ke hã menye ɖe mele gbɔgblɔm be mabia nu Fofo la ɖe mia nu o. 27 Elabena Fofo la ŋutɔ melɔ̃a nu le mia gbɔ o, le esi mielɔ̃a nu le gbɔnye o,+ eye miexɔe se be meva abe Mawu teƒenɔla ene ta.+ 28 Meva xexea me abe Fofo la teƒenɔla ene. Azɔ mele dzodzom le xexea me, eye meyina Fofo la gbɔ.”+ 29 Eƒe nusrɔ̃lawo gblɔ be: “Ehɛ̃! Azɔ ko nèle nu ƒom na mí tẽe, eye mègale lo dom na mí o. 30 Míenyae azɔ be ènya nuwo katã, eye mehiã be ame aɖeke nabia nya wò o. Esia me míexɔe se le be Mawu gbɔe nètso va.” 31 Yesu ɖo eŋu na wo be: “Miexɔe se azɔa? 32 Kpɔ ɖa! Gaƒoƒo la gbɔna, eye wòde azɔ, esime miaka ahlẽ, eye mia dometɔ ɖe sia ɖe ayi eƒe me, eye miagblẽ nye ɖeka ɖi.+ Gake menye nye ɖekae li o, elabena Fofo la li kplim.+ 33 Megblɔ nya siawo na mi, be miato dzinye akpɔ ŋutifafa.+ Le xexea me la, miele xaxawo me tom, gake milé dzi ɖe ƒo! Nye la meɖu xexea dzi.”+\n^ “Eya” si wozã le kpukpui 13 kple 14 siaa me fia “kpeɖeŋutɔ la” si ŋu woƒo nu tsoe le kpukpui 7 me. Yesu zã “kpeɖeŋutɔ la” wònye nuƒoƒo tso gbɔgbɔ kɔkɔea, si nye ŋusẽ si womekpɔna o, ŋu abe ame ene.


Yairo Vinyɔnuvi La Gbɔ Agbe | Yesu Ƒe Agbemeŋutinya\nGBE BUBU Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik Estonian Eŋlisi Eʋegbe Fijian Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nNyɔnuvi Dzaa Aɖe Gbɔ Agbe!\nMATEO 9:18, 23-26 MARKO 5:22-24, 35-43 LUKA 8:40-42, 49-56\nYESU FƆ YAIRO VINYƆNUVIA ÐE TSITRE\nYairo kpɔe be Yesu da dɔ na nyɔnu si nɔ ʋusisidɔ lém la. Ðikekemanɔmee la, Yesu ate ŋu akpe ɖe vianyɔnuvia hã ŋu. Ke hã ese le eɖokui me be ‘ye vinyɔnuvia anya ku ɖaa xoxo.’ (Mateo 9:18) Ðe nane gali woate ŋu awɔ nɛa?\nEsime Yesu ganɔ nu ƒom na nyɔnu si ŋu wòda gbea le la, ame aɖewo tso Yairo ƒe aƒe me va gblɔ nɛ be: “Viwònyɔnuvi la ku!” Wogblɔ kpee be: “Nu ka ƒe fue nàgaɖe na Nufiala la?”—Marko 5:35.\nNya gbãdziname kae nye esi! Ŋutsu sia si ŋu wodea bubui ale gbegbe le nutoa me la tsi asi azɔ. Vianyɔnuvi ɖekɛ la ku. Gake Yesu se nya si gblɔm wonɔ la. Eya ta etrɔ ɖe Yairo ŋu hede dzi ƒo nɛ be: “Mègavɔ̃ o, wò ya xɔ se ko.”—Marko 5:36.\nYesu dze Yairo yome yi eƒe me. Esi wova ɖo la, wokpɔe be aƒea me tɔ zi ŋutɔ. Ame siwo va ƒo zi ɖe aƒea me la le avi fam le ɣli dom hele nu xam vevie. Yesu ge ɖe aƒea me hegblɔ nya wɔmoyaa sia be: “Ðevia meku o, ke boŋ alɔ̃ dɔm wòle.” (Marko 5:39) Esi ameawo see la, woko Yesu. Wonya be nyɔnuvia ku ŋutɔŋutɔ. Gake Yesu ato ŋusẽ si Mawu nɛ la dzi aɖee afia be anya wɔ be woafɔ ame si ku la ɖe tsitre, abe ale si ko woate ŋu anyɔ ame si dɔ alɔ̃ yi eme ʋĩi la ene.\nAzɔ Yesu na ame sia ame do go, negbe Petro, Yakobo, Yohanes, kple nyɔnuvi si ku la dzilawo ko. Yesu kplɔ ame atɔ̃ siawo yi afi si nyɔnuvia mlɔ. Esi wòlé eƒe alɔnu la, egblɔ be: “‘Talita kumi,’ si gɔmee nye: ‘Nyɔnuvi, mele egblɔm na wò be, “Tsi tsitre!”’” (Marko 5:41) Enumake nyɔnuvia tsi tre eye wòte azɔlizɔzɔ. Bu ale si gbegbe Yairo kple srɔ̃a akpɔ dzidzɔe la ŋu kpɔ! Yesu gana kpeɖodzi be ɖevia le agbe vavã esi wògblɔ be woadi nane nɛ wòaɖu.\nAbe ale si Yesu de se na ame aɖewo va yi ene la, egblɔ na ɖevia dzilawo hã be womegakaka nu si yewɔ na wo la ŋu nya na amewo o. Ke hã dzila siawo kple ame bubu siwo le dzidzɔ kpɔm vevie la kaka nyaa “ɖe nuto ma katã me.” (Mateo 9:26) Ne wòe kpɔ eteƒe wofɔ wò ame vevi aɖe ɖe tsitre la, ɖe màtsɔ dzidzɔ anɔ nu ƒom tso eŋu oa? Esiae nye zi evelia Yesu fɔ ame kuku ɖe tsitre le nuŋlɔɖiawo nu.\nNya kae wova gblɔ na Yairo, eye aleke Yesu de dzi ƒo nɛ?\nEsi Yesu kple Yairo va ɖo aƒea me la, aleke nɔnɔmea nɔ le afi ma?\nNu ka tae Yesu gblɔ be alɔ̃ ko dɔm ɖevi si ku la le?\nÐe ame vevi aɖe ku na wòa? Biblia ƒe ŋugbedodo fakɔnamewo ate ŋu akpe ɖe ŋuwò.\nYesu Fɔ Ame Kukuwo Ðe Tsitre


Mateo 26 - Holy Bible [Ewe Bible 1913] - (Mat 26)\nEye wòva me, esi Yesu wu nenem nya siawo katã nu vo la, egblɔ na eƒe nusrɔ̃lawo bena:\nMinyae bena, ŋkeke eve megbe la ŋutitoto la aɖo, eye woade Amegbetɔvi la asi, be woaklẽe ɖe ati ŋuti.\nTete nunɔlagãwo kple dumegãwo va kpe ta ɖe nunɔlagã, si ŋkɔ nye Kayafa la, ƒe mɔ̃ la me;\neye wode adaŋu bena, yewoalé Yesu le adaŋu me, eye yewoawui.\nKe wogblɔ bena: Menye le ŋkekenyuie la dzi o, bena zi nagatɔ le dukɔ la dome o.\nEsi Yesu le Betania le Simon, dzɔbutɔ la ƒe me la,\nnyɔnua ɖe va egbɔ kple alabastrogui, eye ami, si ƒe asi sẽ ŋutɔ la, le eme, eye wòtsɔe kɔ ɖe ta me nɛ, esi wòle kplɔ ŋuti.\nKe esi nusrɔ̃lawo kpɔe la, eve dome na wo, eye wogblɔ bena: Nugbegblẽ sia gome ɖe?\nElabena woate ŋu adzra ami sia ho gãe, eye woatsɔe ana ame dahewo.\nKe esi Yesu dze sii la, egblɔ na wo bena: Nukaŋuti miele fu ɖem na nyɔnu la? Elabena ewo do nyui nam.\nElabena ame dahewo la woli kpli mi ɖaa, ke nye la nyemeli kpli mi ɖaa o.\nElabena esi wòtsɔ ami sia ko ɖe nye ŋutilã dzi la, ewɔe hena nye ɖiɖi.\nVavã mele egblɔm na mi bena: Afisi ke woaɖe gbe ƒã nyanyuie sia afia le le xexeme blibo la katã la, woagblɔ nusi nyanu sia wo la hã hena ŋkuɖoɖo edzi.\nTete ame wuieveawo dometɔ ɖeka, si woyɔna bena Yuda Iskariot la, ta edzi yi ɖe nunɔlagãwo gbɔ gblɔ bena:\nNuka mielɔ̃ be, mianam, ne made eyama asi na mia? Ke woawo la wona klosalo blaetɔ̃e.\nEye tso ekema dzi la ele asinu dim, bena yeadee asi.\nEye le abolo maʋamaʋã ƒe ŋkeke gbãtɔ dzi la nusrɔ̃lawo va Yesu gbɔ gblɔ bena: Afika dim nèle bena, míadzra ɖo na wò, ne naɖu ŋutitotolẽvi la le mahã?\nEgblɔ bena: Miyi ɖe dua me ɖe ame ma gbɔ, eye migblɔ nɛ be na: Nufiala la gblɔ bena: Nye azãgbe la le ɖoɖom, gbɔwò maɖu ŋutitotolẽvi la le kple nye nusrɔ̃lawo.\nEye nusrɔ̃lawo wo, abe alesi Yesu ɖo na wo la ene eye wodzra ŋutitotolẽvi la ɖo.\nEye esi fiẽsi ɖo la, ena kplɔ̃ ŋuti kple ame wuieve la;\neye esi wole nu ɖum la, egblɔ bena: Vavã mele egblɔm na mi bena: Mia dometɔ ɖeka adem asi.\nTete woxa nu ŋuta, eye wo dome amesiame de asi biabia me gblɔ bena: Aƒetɔ, nyee loo?\nKe eɖo ŋu gblɔ bena: Amesi ƒe asi le agba me dem kplim la, eya kee ladem asi.\nAmegbetɔvi la le yiyim, abe alesi woŋlɔ ɖi le eŋuti ene; ke baba na nenem me, si lade Amegbetɔvi la asi! Enyo na nenem me la bena, womegaxae dzi o.\nEye Yuda, amesi fia eyome ma la, xɔ edzi gblɔ bena: Nyea, Rabi? Egblɔ nɛ bena: Wòe gblɔe.\nEye esi wole nua ɖum la, Yesu tsɔ abolo ɖe asi, eye esi wògblɔ akpedanya la, eŋe eme hetsɔ na nusrɔ̃lawo gblɔ bena: Mixɔe ɖu! Esia nye nye ŋutilã!\nEye wòtso kplu ɖe asi, eye esi wòda akpe le eta la, etsɔe na wo gblɔ bena: Mi katã mino le enu;\nelabena esiae nye nye ʋu, si nye nubabla yeye la ta, si wokɔ ɖe anyi le ame geɖewo ŋuti hena nuvɔ̃keke la.\nKe mele egblɔm na mí bena: Tso esia dzi la nyemegale weinkutsetse sia me tsi no ge, vaseɖe ŋkeke ma dzi, esi mía kpli mi miano yeye le Fofonye ƒe fiaɖuƒe la me o.\nEye le akpedahadzidzi vɔ megbe la wodo go yi ɖe Amito la ŋu.\nTete Yesu gblɔ na wo bena: Mi katã miele nuɖiaɖia kpɔ ge le ŋutinye le zã sia me; elabena woŋlɔ ɖi bena: „Mele alẽkplɔla ƒo ge, eye alẽha blibo la katã laka ahlẽ.“\nKe le nye tsitretsitsi megbe la madze mia ŋgɔ ayi Galilea.\nKe Petro xɔ dzi gblɔ nɛ bena: Ne wo katã woakpɔ nuɖiaɖia le ŋutiwò la, nye la nyemele ekpɔ ge gbeɖe o.\nYesu to ne bena: Vavã mele egblɔm na wò bena: Zã sia me ke, hafi koklo naku atɔ la, agbe nu le gbɔnye zi etɔ̃.\nPetro gblɔ nɛ bena: Ne anɔ nam bena, maku kpli wò hã la, nyemele nu gbe ge le gbɔwò akpɔ o. Nenema ke nusiawo katã wogblɔ.\nTete woa kple Yesu wova teƒea ɖe, si woyɔna be Getsemane, eye wògblɔ na nusrɔ̃lawo bena: Mibɔbɔ nɔ afisia, vaseɖe esime mayi aɖado gbe ɖa le afime.\nEye wotsɔ Petro kple Zebedeo ƒe ŋutsuvi eveawo kpe ɖe eɖokui ŋuti, eye wòde asi nuxaxa me kple dzodzo me nyanyanya.\nTete wògblɔ na wo bena: Nye luʋɔ le nu xam kakaka vaseɖe ku me; minɔ afisia, eye minɔ ŋudzɔ kpakplim.\nEye esi wote yi ŋgɔ ʋee la, edze klo tsyɔ mo anyi hedo gbe ɖa gblɔ bena: Fofonye, ne ate ŋui la, na be, kplu sia nato ŋutinye ayi; gake la menye alesi nye ŋutɔ medi o, negbe alesi wòa nèdi ko.\nEye wova nusrɔ̃lawo gbɔ, eye wòkpɔ wo le alɔ me, eye wògblɔ na Petro bena: Ɖe miate ŋu anɔ ŋudzɔ kplim gaƒoƒo ɖeka oa?\nEgayi zi evelia, eye wòdo gbe ɖa gblɔ bena: Fofonye, ne esia nu mate ŋu ayi o, wònye ɖeko manoe la, woawɔ wò lɔlɔ̃nu.\nEye esi wògava la, ekpɔ wo le alɔ̃ me, elabena woƒe ŋkuwo dzi wɔ dɔ.\nEye wògagblẽ wo ɖi hedzo yi be, yeado gbe ɖa zi etɔ̃lia, eye wògagblɔ nenem nya mawo ke.\nTete wòva nusrɔ̃lawo gbɔ, eye wògblɔ na wo bena: Miyi alɔ̃dɔdɔ dzi azɔ, eye migbɔ ɖe eme; mikpɔ ɖa, gaƒoƒo la ɖo vɔ, eye woade Amegbetɔvi la asi na nuvɔ̃wɔlawo.\nMitsi tre, mina midze! Kpɔ ɖa, amesi le yonyeme mɔ fiãm la gogo.\nEye esi wòbe, yeaɖe nu le eme kasia la, kpɔ ɖa, Yuda, ame wuieveawo dometɔ ɖeka la, va; do, eye ameha gãa ɖe le eyome kple yiwo kple kpowo tso nunɔlagã kple ɖumegãwo gbɔ.\nEye yomemɔfiala la ɖo dzesi ɖi na wo gblɔ bena: Amesi ƒe nu gbugbɔ ge mala la, eyae, ne mialée kpli.\nEye enumake wote ɖe Yesu, ŋu, eye wògblɔ bena. Rabi, fiẽ na wò loo! Eye wògbugbɔ nu nɛ.\nEye Yesu gblɔ nɛ bena: Xɔ̃, nukaŋuti neva ɖo? Tete wote ɖe: eŋuti, eye wotsɔ woƒe asiwo do Yesu dzi, eye wòlée kpli.\nTete Yesu gblɔ nɛ bena: Gbugbɔ wò yi la ɖo eteƒe; elabena amesiwo katã dia yi la, yi kee woatsɔ awu wòe.\nAlo èsusu bena, nyemate ŋu aɖe kuku na Fofonye, eye wòatsɔ mawudɔlawo nam wòawu aʋakɔ wuieve o mahã?\nKe aleke awɔ ne woawu ŋɔŋlɔawo nu mahã? Elabena ele be, woava me nenema tsã!\nLe gaƒoƒo ma dzi Yesu gblɔ na amehawo bena: Alesi wotsona ɖe hlɔ̃dola ŋuti la, nenemae mieva lé ye ge kple yiwo kple kpowo; gbãwotsyogbe mebɔbɔ nɔ anyi ɖe mawuƒe la me le nu fiãm, eye mielém kpɔ o.\nKe esiawo katã va me, bena woawu nyagblɔɖilawo ƒe ŋɔŋlɔawo nu. Tete la nusrɔ̃lawo katã gblẽe ɖi hesi.\nKe amesiwo lé Yesu la, kplɔe yi ɖe nunɔlagã Kayafa gbɔ, afisi agbalẽfialawo kple amegãwo kpe ta ɖo.\nKe Petro le eyome ʋĩ gbɔna vaseɖe nunɔlagã ƒe mɔ̃ la gbɔ, eye wòyi ɖe eme, eye wòbɔbɔ nɔ anyi ɖe dɔlawo gbɔ, bena yeakpɔ alesi woawu nui.\nKe nunɔlagãwo kple ʋɔnudrɔ̃lawo katã le aʋatsoɖaseɖiɖiwo dim ɖe Yesu ŋuti, bena yewoawui;\nke womekpɔ ɖeke o, eva wònye aʋatsoɖaseɖila geɖewo va hafi. Ke emegbe la aʋatsoɖaseɖila eve va gblɔ bena:\nAmesia gblɔ bena: Mate ŋu agba mawuxɔ la, eye magatui le ŋkeke etɔ̃agbe.\nEye nunɔlagã la tsi tre gblɔ nɛ bena: Mele nyaa ɖeke ŋu ɖo ge na amesiwo le ɖase ɖim le ŋutiwò o mahã?\nKe Yesu zi kpi. Eye nunɔlagã la xɔ edzi gblɔ nɛ bena: Meta Mawu gbagbe la na wò, be nagblɔe na mí nenye wòe nye Kristo, Mawuvi la!\nYesu gblɔ nɛ bena: Wòe gblɔe; gake la mele egblɔm na mi bena: Tso esia dzi miele Amegbetɔvi la kpo ge, wòabɔbɔ nɔ anyi de ŋusẽ ƒe nuɖusi me, ana dziƒo ƒe alilikpowo dzi gbɔna.\nTete nunɔlagã la dze eƒe awuwo gblɔ bena: Egblɔ busunya! Ɖaseɖila kawo gahiã mí? Kpɔ ɖa, azɔ miese busunya la;\nnuka susum miele? Eye woɖo ŋu gblɔ bena: Edze ku.\nTete woɖe ta ɖe mo nɛ, wotu koe, eye amea ɖewo hã ƒo tome nɛ\nle gbɔgblɔm bena: Kristo, amekae ƒo wò, gblɔe fia mi.\nKe Petro bɔbɔ nɔ anyi ɖe gota le akpata me, eye nyɔnudɔlaa ɖe va egbɔ gblɔ nɛ bena: Wò hã ènɔ Yesu, Galileatɔ la gbɔ kpɔ.\nGake esẽ nu le wo katã ƒe ŋku me gblɔ bena: Nyemenya nusi gblɔm nèle o.\nKe esi wòto agboa nu do go la, nyɔnudɔla bubu hã kpɔe, eye wògblɔ na amesiwo le afima bena: Amesia nɔ anyi kple Yesu, Nazaretetɔ la kpɔ.\nEye wògasẽ nu kple atamkaka gblɔ bena: Nyemenya ame la o.\nEye esia megbe ʋee la amesiwo le tsitre ɖe afima la, va gblɔ na Petro bena: Nyateƒee, wò hã wo dometɔ ɖeka nènye; elabena wò nuƒoƒo le ha ɖem wò.\nTete la wòde asi fiƒoƒode kple atamkaka me bena: Nyemenya ame la o. Eye kasia koklo ku atɔ.\nEye Petro ɖo ŋku Yesu ƒe nya, si wògblɔ nɛ la dzi bena: Hafi koklo naku atɔ la, àgbe nu le gbɔnye zi etɔ̃. Eye wòdo go, eye wòfa avi vevie.